


	Dan id-dokument fih l-informazzjoni dwar il-prodott approvata għall- Azacitidine Mylan, bil-bidliet li saru mill-aħħar proċedura li affettwat l-informazzjoni dwar il-prodott (EMA/N/0000317191)  qed jiġu immarkati.

Għal aktar informazzjoni, ara s-sit web tal-Aġenzija Ewropea għall-Mediċini: https://www.ema.europa.eu/en/medicines/human/epar/azacitidine-mylan

























ANNESS I

SOMMARJU TAL-KARATTERISTIĊI TAL-PRODOTT




1.	ISEM TAL-PRODOTT MEDIĊINALI

Azacitidine Mylan 25 mg/mL trab għal suspensjoni għall-injezzjoni


2.	GĦAMLA KWALITATTIVA U KWANTITATTIVA

Kull kunjett ta’ trab fih 100 mg azacitidine.
Wara r‑rikostituzzjoni, kull mL ta’ suspensjoni jkun fih 25 mg azacitidine.

Għal-lista sħiħa ta’ eċċipjenti, ara sezzjoni 6.1.


3.	GĦAMLA FARMAĊEWTIKA

Trab għal suspensjoni għall-injezzjoni (trab għall-injezzjoni).

Trab lajofilizzat abjad.


4.	TAGĦRIF KLINIKU

4.1	Indikazzjonijiet terapewtiċi

Azacitidine Mylan huwa indikat għall-kura ta’ pazjenti adulti li mhumiex eliġibbli għal trapjant b’ċelluli staminali ematopojetiċi (HSCT) li għandhom:
sindromi majelodisplastiċi (MDS) intermedji‑2 u ta’ riskju għoli skont l‑International Prognostic Scoring System (IPSS),
lewkimja majelomonoċitika kronika (CMML) b’10 – 29% ta’ blasts tal-mudullun mingħajr disturb majeloproliferattiv,
lewkimja majelojde akuta (AML) b’20 – 30% blasts u displasja multi-lineage, skont il-klassifikazzjoni tal-Organizzazzjoni Dinjija tas-Saħħa (WHO),
AML bi >30% ta’ blasts tal-mudullun skont il-klassifikazzjoni tal-WHO.

4.2	Pożoloġija u metodu ta’ kif għandu jingħata

Il-kura b’Azacitidine Mylan għandha tinbeda u tkun immonitorjata taħt is-superviżjoni ta’ tabib b’esperjenza fl-użu ta’ mediċini kemoterapewtiċi. Il-pazjenti għandhom jingħataw mediċina minn qabel kontra r‑rimettar għan-nawseja u r‑rimettar.

Pożoloġija
Id-doża tal-bidu rakkomandata għall-ewwel ċiklu ta’ kura, għall-pazjenti kollha mingħajr ma jingħata kas tal-valuri ematoloġiċi tal-laboratorju fil-linja bażi, hi ta’ 75 mg/m² ta’ erja tas-superfiċje tal-ġisem, injettata taħt il-ġilda, kuljum għal 7 ijiem, segwita minn perjodu ta’ serħan ta’ 21 jum (ċiklu tal-kura ta’ 28 jum).

Hu rakkomandat li l‑pazjenti jkunu kkurati għal minimu ta’ 6 ċikli. Il-kura għandha titkompla sakemm il-pazjent ikompli jibbenefika minnha jew sal-progressjoni tal-marda.

Il-pazjenti għandhom ikunu mmonitorjati għar-rispons/tossiċità ematoloġika u għat-tossiċitajiet renali (ara sezzjoni 4.4); l‑ittardjar tal-bidu taċ-ċiklu li jmiss jew it-tnaqqis tad-doża kif deskritt hawn taħt jista’ jkun meħtieġ.

Azacitidine Mylan m’għandux jintuża minflok azacitidine orali. Minħabba differenzi fl-esponiment, id‑doża u r‑rakkomandazzjonijiet tal‑iskeda għal azacitidine orali huma differenti minn dawk għal azacitidine injettabbli. Huwa rrakkomandat li l-professjonisti tal-kura tas-saħħa jivverifikaw l-isem tal-prodott mediċinali, id-doża u mnejn jingħata.

Testijiet tal-laboratorju
Testijiet tal-funzjoni tal-fwied, krejatinina fis-serum u bicarbonate fis-serum għandhom jiġu stabbiliti qabel il-bidu tat-terapija u qabel kull ċiklu ta’ kura. L‑għadd komplet taċ-ċelluli tad-demm għandu jitwettaq qabel il-bidu tat-terapija u skont il-bżonn biex isir monitoraġġ tar-rispons u t‑tossiċità, iżda mill-inqas, qabel kull ċiklu ta’ kura.

Aġġustament fid-doża minħabba tossiċità ematoloġika
It-tossiċità ematoloġika hi definita bħala l‑inqas għadd li jintlaħaq (nadir) f’ċiklu partikulari jekk il-plejtlits ≤50.0 × 109/L u/jew l‑għadd assolut tan-newtrofili (Absolute Neutrophil Count, ANC) ≤1 × 109/L.

L‑irkuprar hu definit bħala żieda ta’ linja(i) taċ-ċelluli fejn it-tossiċità ematoloġika tkun ġiet osservata f’mill-inqas nofs id-differenza assoluta tan-nadir u l‑għadd fil-linja bażi flimkien mal-għadd tan-nadir (i.e. għadd taċ-ċelluli tad-demm fl-irkuprar ≥ għadd tan-nadir + (0.5 × [|għadd fil-linja bażi – għadd tan-nadir|]).

Pazjenti mingħajr għadd imnaqqas taċ-ċelluli tad-demm fil-linja bażi (i.e. Ċelluli Bojod tad-Demm (WBC) ≥3.0 × 109/L u ANC ≥1.5 × 109/L, u plejtlits ≥75.0 × 109/L) qabel l‑ewwel kura Jekk it-tossiċità ematoloġika tkun osservata wara l‑kura b’Azacitidine Mylan, iċ-ċiklu li jmiss tat-terapija għandu jiġi ttardjat sakemm l‑għadd tal-plejtlits u l‑ANC jkunu rkupraw. Jekk l‑irkuprar jintaħaq fi żmien 14‑il jum, l‑ebda aġġustament fid-doża mhu meħtieġ. Madankollu, jekk l‑irkuprar ma jkunx intlaħaq fi żmien 14‑il jum, id-doża għandha titnaqqas skont it-tabella li ġejja. Wara t‑tibdil fid-doża, it-tul taċ-ċiklu għandu jerġa’ lura għal 28 jum.

	Għadd tan-nadir f’Ċiklu
	Doża fiċ-ċiklu li jmiss, jekk l‑irkuprar* ma jintlaħaqx fi żmien 14‑il jum (%)

	ANC (× 109/L)
	Platelets (× 109/L)
	

	≤1.0
	≤50.0
	50%

	>1.0
	>50.0
	100%


*Irkuprar = għadd ≥ għadd tan-nadir + (0.5 × [għadd fil-linja bażi – għadd tan-nadir])

Pazjenti b’għadd imnaqqas taċ-ċelluli tad-demm fil-linja bażi (i.e. WBC <3.0 × 109/L jew ANC <1.5 × 109/L jew plejtlits <75.0 × 109/L) qabel l‑ewwel kura
Wara l‑kura b’Azacitidine Mylan, jekk it-tnaqqis fl-għadd tal-WBC jew tal-ANC jew tal-plejtlits minn dak ta’ qabel il-kura jkun ≤50%, jew iktar minn 50% iżda b’titjib fi kwalunkwe differenzazzjoni ta’ razez ta’ ċelluli, iċ-ċiklu li jmiss m’għandux jittardja u m’għandu jsir l‑ebda aġġustament fid-doża.

Jekk it-tnaqqis fl-għadd tal-WBC jew tal-ANC jew tal-plejtlits ikun iktar minn 50% minn dak ta’ qabel il-kura, bla ebda titjib fid-differenzazzjoni ta’ razez ta’ ċelluli, iċ-ċiklu li jmiss tal-kura b’Azacitidine Mylan għandu jkun ittardjat sakemm l‑għadd tal-plejtlits u l‑ANC ikunu rkupraw. Jekk l‑irkuprar jintaħaq fi żmien 14‑il jum, l‑ebda aġġustament fid-doża mhu meħtieġ. Madankollu, jekk l‑irkuprar ma jkunx intlaħaq fi żmien 14‑il jum, iċ-ċellularità tal-mudullun trid tkun stabbilita. Jekk iċ-ċellularità tal-mudullun tkun ta’ >50%, m’għandhom isiru l‑ebda aġġustamenti fid-doża. Jekk iċ-ċellularità tal-mudullun tkun ta’ ≤50%, il-kura għandha tiġi ttardjata u d‑doża titnaqqas skont it-tabella li ġejja:

	Ċellularità tal-mudullun
	Doża fiċ-ċiklu li jmiss, jekk l‑irkuprar ma jintlaħaqx fi żmien 14‑il jum (%)

	
	Irkuprar* ≤21 jum
	Irkuprar* >21 jum

	15 – 50%
	100%
	50%

	<15%
	100%
	33%


*Irkuprar = għadd ≥ għadd tan-nadir + (0.5 × [għadd fil-linja bażi – għadd tan-nadir])

Wara t‑tibdil fid-doża, it-tul taċ-ċiklu li jmiss għandu jerġa’ lura għal 28 jum.

Popolazzjonijiet speċjali
Anzjani
L‑ebda aġġustamenti speċifiċi fid-doża mhuma rakkomandati fl-anzjani. Minħabba li pazjenti anzjani huma aktar mistennija li jkollhom tnaqqis fil-funzjoni renali, jista’ jkun utli li jsir monitoraġġ tal-funzjoni renali.

Pazjenti b’indeboliment renali
Azacitidine Mylan jista’ jingħata lil pazjenti b’indeboliment renali mingħajr aġġustament tad-doża inizjali (ara sezzjoni 5.2). Jekk iseħħ tnaqqis inspjegabbli fil-livelli tal-bicarbonate fis-serum għal inqas minn 20 mmol/L, id-doża għandha titnaqqas b’50% fiċ-ċiklu ta’ wara. Jekk iseħħu żidiet inspjegabbli fil-krejatinina fis-serum jew fil-urea nitrogen fid-demm (BUN) għal ≥ darbtejn iżjed mill-valuri tal-linja bażi u iżjed mil-limitu ta’ fuq tan-normal (ULN), iċ-ċiklu li jmiss għandu jiġi ttardjat sakemm il-valuri jerġgħu lura għan-normal jew il-linja bażi u d‑doża għandha titnaqqas b’50% fiċ-ċiklu tal-kura li jkun imiss (ara sezzjoni 4.4).

Pazjenti b’indeboliment epatiku
Ma saru l‑ebda studji formali fuq pazjenti b’indeboliment epatiku (ara sezzjoni 4.4). Pazjenti b’indeboliment sever tal-organu epatiku għandhom ikunu mmonitorjati bl-attenzjoni għal avvenimenti avversi. L‑ebda tibdil speċifiku fid-doża tal-bidu mhu rakkomandat f’pazjenti b’indeboliment epatiku qabel il-bidu tal-kura; tibdil sussegwenti fid-doża għandu jkun ibbażat fuq il-valuri ematoloġiċi tal-laboratorju. Azacitidine Mylan hu kontraindikat f’pazjenti b’tumuri epatiċi malinni avvanzati (ara sezzjonijiet 4.3 u 4.4).

Popolazzjoni pedjatrika
Is-sigurtà u l‑effikaċja ta’ Azacitidine Mylan fit-tfal minn età 0 sa 17‑il sena għadhom ma ġewx determinati s’issa. Data disponibbli hija deskritta fis-sezzjonijiet 4.8, 5.1, u 5.2 iżda ma tista’ ssir l-ebda rakkomandazzjoni dwar pożoloġija.

Metodu ta’ kif għandu jingħata
Azacitidine Mylan rikostitwit għandu jkun injettat taħt il-ġilda fin-naħa ta’ fuq tad-driegħ, koxxa jew addome.

Il-postijiet fejn tingħata l‑injezzjoni għandhom jinbidlu. Injezzjonijiet ġodda għandhom jingħataw mill-inqas 2.5 ċm mill-post ta’ qabel u qatt f’żoni fejn il-ġilda tkun ratba, imbenġla, ħamra, jew iebsa.

Wara r‑rikostituzzjoni, is-suspensjoni m’għandhiex tiġi ffiltrata. Għal istruzzjonijiet fuq ir-rikostituzzjoni tal-prodott mediċinali qabel jingħata, ara sezzjoni 6.6.

4.3	Kontraindikazzjonijiet

Sensittività eċċessiva għas-sustanza attiva jew għal kwalunkwe sustanza mhux attiva elenkata fis-sezzjoni 6.1.
Tumuri epatiċi malinni avvanzati (ara sezzjoni 4.4).
Treddigħ (ara sezzjoni 4.6).

4.4	Twissijiet speċjali u prekawzjonijiet għall-użu

Tossiċità ematoloġika
Il-kura b’azacitidine hi assoċjata ma’ anemija, newtropenija u tromboċitopenija, speċjalment matul l‑ewwel 2 ċikli (ara sezzjoni 4.8). L‑għadd komplet taċ-ċelluli tad-demm għandu jinkiseb skont il-bżonn biex isir monitoraġġ tar-rispons u tat-tossiċità, iżda mill-inqas, qabel kull ċiklu ta’ kura. Wara l‑għoti tad-doża rakkomandata għall-ewwel ċiklu, id-doża għal ċikli sussegwenti għandha titnaqqas jew l‑għoti tagħha jiġi ttardjat skont l‑għadd tan-nadir u r‑rispons ematoloġiku (ara sezzjoni 4.2). Il-pazjenti għandhom jingħataw parir biex jirrappurtaw immedjatament episodji ta’ deni. Il-pazjenti u t‑tobba huma avżati wkoll biex ikunu viġilanti għal sinjali u sintomi ta’ ħruġ ta’ demm.

Indeboliment epatiku
Ma saru l‑ebda studji formali fuq pazjenti b’indeboliment epatiku. Pazjenti b’tagħbija estensiva tat-tumur minħabba mard metastatiku kienu irrappurtati li ġarrbu koma epatika progressiva u mewt matul il-kura b’azacitidine, speċjalment f’pazjenti bħal dawn li jkollhom albumina fis-serum fil-linja bażi ta’ <30 g/L. Azacitidine hu kontraindikat f’pazjenti b’tumuri epatiċi malinni avvanzati (ara sezzjoni 4.3).

Indeboliment renali
Anormalitajiet renali li jvarjaw minn livelli għolja ta’ krejatinina fis-serum sa insuffiċjenza renali u mewt kienu rrappurtati f’pazjenti kkurati b’azacitidine mogħti ġol-vina flimkien ma’ sustanzi kemoterapewtiċi oħra. Flimkien ma’ dan, l‑aċidożi tubulari renali, definita bħala tnaqqis fil-livell tal-bicarbonate fis-serum għal <20 mmol/L flimkien ma’ awrina alkalina u ipokalemija (potassium fis-serum <3 mmol/L) żviluppat f’5 pazjenti b’lewkimja majeloġena kronika (CML) ikkurati b’azacitidine u etoposide. Jekk iseħħ tnaqqis inspjegabbli fil-livelli tal-bicarbonate fis-serum (<20 mmol/L) jew żidiet tal-krejatinina fis-serum jew BUN, id-doża għandha titnaqqas jew l‑għoti jiġi ttardjat (ara sezzjoni 4.2).

Il-pazjenti għandhom jingħataw parir biex jirrappurtaw oligurija u anurija lill-fornitur tal-kura tas-saħħa immedjatament.

Għalkemm ma ġew innutati l‑ebda differenzi klinikament rilevanti fil-frekwenza ta’ avvenimenti avversi bejn individwi b’funzjoni renali normali meta mqabbla ma’ dawk b’indeboliment renali, pazjenti b’indeboliment renali għandhom ikunu mmonitorjati mill-qrib għat-tossiċità minħabba li azacitidine u/jew il-metaboliti tiegħu jitneħħew primarjament mill-kliewi (ara sezzjoni 4.2).

Testijiet tal-laboratorju
Testijiet tal-funzjoni tal-fwied, krejatinina fis-serum u bicarbonate fis-serum għandhom jiġu stabbiliti qabel il-bidu tat-terapija u qabel kull ċiklu ta’ kura. L‑għadd komplet taċ-ċelluli tad-demm għandu jinkiseb qabel il-bidu tat-terapija u skont il-bżonn biex isir monitoraġġ tar-rispons u tat-tossiċità, iżda mill-inqas, qabel kull ċiklu ta’ kura, ara wkoll sezzjoni 4.8.

Mard kardijaku u pulmonari
Pazjenti bi storja ta’ insuffiċjenza konġestiva severa tal-qalb, mard tal-qalb li jkun klinikament instabbli jew mard pulmonari kienu esklużi mill-istudji ta’ reġistrazzjoni ta’ importanza kbira (AZA PH GL 2003 CL 001 u AZA-AML-001) u għalhekk is-sigurtà u l‑effikaċja ta’ azacitidine f’dawn il-pazjenti ma kinux stabbiliti. Dejta riċenti minn studju kliniku f’pazjenti bi storja medika magħrufa ta’ mard kardjovaskulari jew pulmonari wera żieda sinifikanti fl-inċidenza ta’ avvenimenti kardijaċi b’azacitidine (ara sezzjoni 4.8). Għalhekk hu rakkomandat li wieħed juża kawtela meta tingħata riċetta għal azacitidine lil dawn il-pazjenti.
Evalwazzjoni kardjopulmonari qabel u matul il-kura għandha tiġi kkunsidrata.

Faxxite nekrotizzanti
Faxxite nekrotizzanti, li tinkludi każijiet fatali, ġiet irrappurtata f’pazjenti kkurati b’azacitidine. It-terapija b’azacitidine għandha titwaqqaf f’pazjenti li jiżviluppaw faxxite nekrotizzanti, u kura adattata għandha tinbeda fil-pront.

Sindromu tumour lysis
Il-pazjenti li huma f’riskju tas-sindromu tumour lysis huma dawk b’ tumur kbir jew estensiv qabel il-kura.
Dawn il-pazjenti għandhom ikunu mmonitorjati mill-qrib u għandhom jittieħdu prekawzjonijiet xierqa.

Sindromu ta’ differenzjar
Ġew irrappurtati każijiet ta’ sindromu ta’ differenzjar (magħruf ukoll bħala sindromu tal-aċidu retinoiku) f’pazjenti li kienu qed jirċievu azacitidine injettat. Is-sindromu ta’ differenzjar jista’ jkun fatali u s-sintomi u s-sejbiet kliniċi jinkludu diffikultà respiratorja, infiltrati fil-pulmun, deni, raxx, edima fil-pulmun, edima periferali, żieda f’daqqa fil-piż, effużjonijiet mill-plewra, effużjonijiet mill-perikardju, ipotensjoni u disfunzjoni tal-kliewi (ara sezzjoni 4.8). Għandu jitqies trattament b’dożi għolja ta’ kortikosterojdi minn ġol-vini u monitoraġġ emodinamiku malli jibdew sintomi jew sinjali li jissuġġerixxu sindromu ta’ differenzjar. Għandu jitqies it-twaqqif temporanju ta’ azacitidine injettat sakemm ikun hemm fejqan tas-sintomi u jekk jerġa’ jitkompla, hija rrakkomandata l-kawtela.

4.5	Interazzjoni ma’ prodotti mediċinali oħra u forom oħra ta’ interazzjoni

Ibbażat fuq dejta in vitro, ma jidhirx li l‑metaboliżmu ta’ azacitidine hu medjat mill-isoenzimi ta’ ċitokrom P450 (CYPs), UDP-glucuronosyltransferases (UGTs), sulfotransferases (SULTs), u glutathione transferases (GSTs); l‑interazzjonijiet relatati ma’ dawn l‑enzimi li jimmetabolizzaw in vivo huma għalhekk ikkunsidrati li mhumiex mistennija.

Effetti inibitorji jew induttivi ta’ azacitidine fuq l‑enzimi ta’ ċitokrom P450 li huma klinikament sinifikanti mhumiex mistennija (ara sezzjoni 5.2).

Ma saru l‑ebda studji kliniċi formali dwar l‑interazzjoni tal-mediċina b’azacitidine.

4.6	Fertilità, tqala u treddigħ

Nisa li jistgħu joħorġu tqal/Kontraċezzjoni fl-irġiel u fin-nisa
Nisa li jistgħu joħorġu tqal għandhom jużaw kontraċettiv effettiv waqt u għal mill-inqas 6 xhur wara t‑trattament. L‑irġiel għandhom jingħataw parir biex ma jkollhomx tfal waqt li jkunu qed jirċievu l‑kura u li għandhom jużaw kontraċezzjoni effettiva matul u għal mill-inqas 3 xhur wara l‑kura.

Tqala
M’hemmx dejta biżżejjed dwar l‑użu ta’ azacitidine waqt it-tqala. Studji fuq il-ġrieden urew ħsara fuq is-sistema riproduttiva (ara sezzjoni 5.3). Mhux magħruf ir-riskju potenzjali fuq il-bniedem. Ibbażat fuq riżultati minn studji fuq l‑annimali u l‑mekkaniżmu tiegħu tal-azzjoni, azacitidine m’għandux jintuża waqt it-tqala, speċjalment matul l‑ewwel trimestru, ħlief jekk ma jkunx meħtieġ b’mod ċar. Il-vantaġġi tal-kura għandhom jintiżnu kontra r‑riskju possibbli lill-fetu f’kull każ individwali.

Treddigħ
Mhux magħruf jekk azacitidine jew il-metaboliti tiegħu jiġux eliminati mill-ħalib tas-sider tal-bniedem. Minħabba l‑potenzjal ta’ reazzjonijiet avversi serji fit-tarbija li tkun qed terda’, it-treddigħ hu kontraindikat matul it-terapija b’azacitidine.

Fertilità
M’hemm l‑ebda dejta umana fuq l‑effett ta’ azacitidine fuq il-fertilità. Fl-annimali, reazzjonijiet avversi bl-użu ta’ azacitidine fuq il-fertilità fl-irġiel kienu dokumentati (ara sezzjoni 5.3). Qabel il-bidu tal-kura, il-pazjenti rġiel għandhom jiġu avżati biex jieħdu parir dwar il-ħażna tal-isperma.

4.7	Effetti fuq il-ħila biex issuq u tħaddem magni

Azacitidine għandu effett żgħir jew effett moderat fuq il-ħila biex issuq u tħaddem magni. L‑għeja ġiet irrappurtata bl-użu ta’ azacitidine. Għalhekk, il-kawtela hi rakkomandata meta wieħed isuq jew iħaddem il-magni.

4.8	Effetti mhux mixtieqa

Sommarju tal-profil tas-sigurtà
Popolazzjoni adulta b’MDS, CMML u AML (20 – 30% blasts tal-mudullun)
Reazzjonijiet avversi li huma kkunsidrati li huma possibbilment jew probabbilment relatati mal-għoti ta’ azacitidine seħħew f’97% tal-pazjenti.

L‑iktar reazzjonijiet avversi serji komuni osservati mill-istudju ta’ importanza kbira (AZA PH GL 2003 CL 001) kienu jinkludu newtropenija bid-deni (8.0%) u anemija (2.3%), li kienu rrappurtati wkoll fl-istudji ta’ appoġġ (CALGB 9221 u CALGB 8921). Reazzjonijiet avversi serji oħrajn minn dawn it‑3 studji kienu jinkludu infezzjonijiet bħal sepsis newtropenika (0.8%) u pnewmonja (2.5%) (xi wħud b’riżultat fatali), tromboċitopenja (3.5%), reazzjonijiet ta’ sensittività eċċessiva (0.25%) u avvenimenti emorraġiċi (eż. emorraġija ċerebrali [0.5%], emorraġija gastrointestinali [0.8%] u emorraġija intrakranjali [0.5%]).

L‑iktar reazzjonijiet avversi rrappurtati b’mod komuni bil-kura ta’ azacitidine kienu reazzjonijiet ematoloġiċi (71.4%) li jinkludu tromboċitopenija, newtropenija u lewkopenija (normalment Grad 3–4), avvenimenti gastrointestinali (60.6%) li jinkludu dardir, rimettar (normalment Grad 1–2) jew reazzjonijiet fis-sit tal-injezzjoni (77.1%; normalment Grad 1–2).

Popolazzjoni adulta li jkollha 65 sena jew aktar b’AML bi >30% ta’ blasts tal-mudullun
L‑iktar reazzjonijiet avversi serji komuni (≥10%) osservati minn AZA-AML-001 fil-parti tal-istudju dwar il-kura b’azacitidine kienu jinkludu newtropenija bid-deni (25.0%), pnewmonja (20.3%), u deni (10.6%). Reazzjonijiet avversi serji oħrajn irrappurtati b’mod inqas frekwenti fil-parti tal-istudju dwar il-kura b’azacitidine kienu jinkludu sepsis (5.1%), anemija (4.2%), sepsis newtropenika (3.0%), infezzjoni fl-apparat urinarju (3.0%), tromboċitopenija (2.5%), newtropenija (2.1%), ċellulite (2.1%), sturdament (2.1%) u dispnea (2.1%).

L‑iktar reazzjonijiet avversi rrappurtati b’mod komuni (≥30%) bil-kura b’azacitidine kienu avvenimenti gastrointestinali, li jinkludu stitikezza (41.9%), dardir (39.8%), u dijarea (36.9%: normalment Grad 1–2), disturbi ġenerali u kondizzjonijiet ta’ mnejn jingħata li jinkludu deni (37.7%; normalment Grad 1–2) u avvenimenti ematoloġiċi, li jinkludu newtropenija bid-deni (32.2%) u newtropenija (30.1%, normalment Grad 3–4).

Lista tabulata ta’ reazzjonijiet avversi
Tabella 1 t’hawn taħt fiha reazzjonijiet assoċjati mal-kura b’azacitidine miksuba minn studji kliniċi ewlenin f’pazjenti b’MDS u AML u sorveljanza ta’ wara t‑tqegħid fis-suq.

Il-frekwenzi huma definiti kif ġej: komuni ħafna (≥1/10), komuni (≥1/100 sa <1/10), mhux komuni (≥1/1,000 sa <1/100), rari (≥1/10,000 sa <1/1,000), rari ħafna (<1/10,000), mhux magħruf (ma tistax tittieħed stima mid-data disponibbli). F’kull sezzjoni ta’ frekwenza, l‑effetti mhux mixtieqa huma mniżżla skont is-serjetà tagħhom, bl-aktar serji jitniżżlu l‑ewwel. Ir-reazzjonijiet avversi huma ppreżentati fit-tabella t’hawn taħt skont l‑ogħla frekwenza osservata fi kwalunkwe wieħed mill-istudji kliniċi ewlenin.

Tabella 1: Reazzjonijiet avversi rrappurtati f’pazjenti b’MDS jew AML ikkurati b’azacitidine (studji kliniċi u wara t‑tqegħid fis-suq)

	Sistema 
tal-Klassifika 
tal-Organi
	Komuni ħafna
	Komuni
	Mhux Komuni
	Rari
	Mhux Magħruf

	Infezzjonijiet u infestazzjonijiet
	pnewmonja* (tinkludi pnewmonja batterjali, virali u fungali), nażofarinġite
	sepsis* (tinkludi sepsis batterjali, virali u fungali), sepsis newtropenika*, infezzjoni 
fl-apparat respiratorju (tinkludi infezzjoni 
fl-apparat respiratorju ta’ fuq u bronkite), infezzjoni 
fl-apparat 
tal-awrina, ċellulite, divertikulite, infezzjoni fungali orali, sinusite, farinġite, rinite, herpes simplex, infezzjoni 
tal-ġilda
	
	
	faxxite nekrotizzanti*

	Neoplażmi beninni, malinni u mhux speċifikati (inkluż ċesti u polipi)
	
	
	
	
	sindromu ta’ differenzjar*,a 

	Disturbi tad-demm u 
tas-sistema limfatika
	newtropenija bid-deni*, newtropenija, lewkopenja, tromboċitopenja, anemija
	panċitopenja*, insuffiċjenza tal-mudullun
	
	
	

	Disturbi fis-sistema immuni
	
	
	reazzjonijiet minħabba sensittività eċċessiva
	
	

	Disturbi fil-metaboliżmu u n‑nutrizzjoni
	anoreksja, nuqqas ta’ aptit, ipokalemja
	deidratazzjoni
	
	sindromu tumour lysis
	

	Disturbi psikjatriċi
	nuqqas ta’ rqad
	stat ta’ konfużjoni, ansjetà
	
	
	

	Disturbi 
fis-sistema nervuża
	sturdament, uġigħ ta’ ras
	emorraġija intrakranjali*, sinkope, ngħas, letarġija
	
	
	

	Disturbi 
fl-għajnejn
	
	emorraġija 
fl-għajnejn, emorraġija 
tal-konġuntiva
	
	
	

	Disturbi 
fil-qalb
	
	effużjoni perikardijaka
	perikardite
	
	

	Disturbi vaskulari
	
	pressjoni baxxa*, pressjoni għolja, pressjoni baxxa ortostatika, ematoma
	
	
	

	Disturbi respiratorji, toraċiċi u medjastinali
	qtugħ ta’ nifs, epistassi
	effużjoni plewrali, qtugħ ta’ nifs minħabba l‑istrapazz, uġigħ faringolarinġeali
	
	mard interstizjali 
tal-pulmun
	

	Disturbi gastro-intestinali
	dijarea, rimettar, stitikezza, nawseja, uġigħ addominali (jinkludi wġigħ addominali fil-parti ta’ fuq u skonfort addominali)
	Emorraġija gastro-intestinali* (jinkludi emorraġija 
tal-ħalq), emorraġija 
tal-murliti, stomatite, ħruġ ta’ demm 
tal-ħanek, dispepsja
	
	
	

	Disturbi 
fil-fwied u 
fil-marrara
	
	
	insuffiċjenza tal-fwied*, koma epatika progressiva
	
	

	Disturbi 
fil-ġilda u 
fit-tessuti ta’ taħt il-ġilda
	tbenġil, ħakk (jinkludi ħakk ġeneralizzat), raxx, ekimożi
	purpura, alopeċja, urtikarja, eritema, raxx makulari
	dermatosi newtrofilika akuta bid-deni, pyoderma gangrenosum
	
	vaskulite tal-ġilda

	Disturbi muskolu-skeletriċi u 
tat-tessuti konnettivi
	artralġja, uġigħ fl-muskolu-skeletrali (jinkludi wġigħ fid-dahar, 
fl-għadam u 
fl-estremitajiet)
	Spażmi 
fil-muskoli, majalġja
	
	
	

	Disturbi 
fil-kliewi u 
fis-sistema urinarja
	
	insuffiċjenza tal-kliewi*, ematurja, livell għoli ta’ krejatinina fis-serum
	aċidożi tubulari 
tal-kliewi
	
	

	Disturbi ġenerali u kondizzjonijiet ta’ mnejn jingħata
	deni*, għeja kbira, astenja uġigħ fis-sider, eritema fis-sit tal-injezzjoni, uġigħ fis-sit tal-injezzjoni, reazzjoni fis-sit tal-injezzjoni (mhux speċifikata)
	tbenġil, ematoma, ebusija, raxx, ħakk, infjammazzjoni, tibdil fil-kulur, formazzjoni ta’ għoqod u emorraġija (fis-sit 
tal-injezzjoni), telqa, tertir ta’ bard, emorraġija 
fis-sit tal-kateter
	
	nekrożi fis-sit tal-injezzjoni (fis-sit tal-injezzjoni)
	

	Investigazzjonijiet
	tnaqqis fil-piż
	
	
	
	


*= każijiet fatali rari ġew irrappurtati
a = ara sezzjoni 4.4

Deskrizzjoni ta’ reazzjonijiet avversi magħżula
Reazzjonijiet ematoloġiċi avversi
L‑iktar reazzjonijiet ematoloġiċi avversi li kienu rrappurtati (≥10%) b’mod komuni assoċjati mal-kura b’azacitidine jinkludu anemija, tromboċitopenja, newtropenija bid-deni u lewkopenja, u kienu normalment ta’ Grad 3 jew 4. Hemm riskju ikbar li dawn l‑avvenimenti jseħħu matul l‑ewwel 2 ċikli, u wara jseħħu b’inqas frekwenza f’pazjenti u b’restorazzjoni tal-funzjoni ematoloġika.
Il-biċċa l‑kbira tar-reazzjonijiet avversi ematoloġiċi kienu mmaniġġjati bil-monitoraġġ ta’ rutina tal-għadd komplet taċ-ċelluli tad-demm u billi l‑għoti ta’ azacitidine jiġi ttardjat fiċ-ċiklu li jmiss, antibijotiċi profilattiċi u/jew sapport tal-fattur tat-tkabbir (eż. G‑CSF) għan-newtropenija u trasfużjonijiet għall-anemija jew tromboċitopenja kif meħtieġ.

Infezzjonijiet
Il-majelosoppressjoni tista’ twassal għan-newtropenija u għal żieda fir-riskju ta’ infezzjoni. Reazzjonijiet avversi serji bħal sepsis, li tinkludi sepsis newtropenika, u pnewmonja kienu rrappurtati f’pazjenti li kienu qed jirċievu azacitidine, x’uħud b’riżultat fatali. L‑infezzjonijiet jistgħu jiġu mmaniġġjati bl-użu ta’ mediċini kontra l‑infezzjoni flimkien mas-sapport tal-fattur tat-tkabbir (eż. G‑CSF) għan-newtropenija.

Ħruġ ta’ demm
Il-ħruġ ta’ demm jista’ jseħħ f’pazjenti li jkunu qed jirċievu azacitidine. Reazzjonijiet avversi serji bħal emorraġija gastro-intestinali u emorraġija intrakranjali kienu rrappurtati. Il-pazjenti għandhom ikunu mmonitorjati għall-sinjali u sintomi ta’ ħruġ ta’ demm, speċjalment dawk bi tromboċitopenja li kienet teżisti minn qabel jew li tkun marbuta mal-kura.

Sensittività eċċessiva
Reazzjonijiet serji ta’ sensittività eċċessiva kienu rrappurtati f’pazjenti li kienu qed jirċievu azacitidine. Fil-każ ta’ reazzjoni qisha anafilattika, il-kura b’azacitidine għandha titwaqqaf immedjatament u kura sintomatika adatta għandha tinbeda.

Reazzjonijiet avversi tat-tessut tal-ġilda u ta’ taħt il-ġilda
Il-maġġoranza tar-reazzjonijiet avversi tal-ġilda u ta’ taħt il-ġilda kienu assoċjati mas-sit tal-injezzjoni. L‑ebda waħda minn dawn ir-reazzjonijiet avversi ma wasslet għat-twaqqif ta’ azacitidine, jew għat-tnaqqis tad-doża ta’ azacitidine fl-istudji ta’ importanza kbira. Il-maġġoranza tar-reazzjonijiet avversi seħħew matul l‑ewwel 2 ċikli ta’ trattament u kellhom tendenza li jonqsu f’ċikli sussegwenti. Reazzjonijiet avversi ta’ taħt il-ġilda bħal raxx/infjammazzjoni/ħakk fis-sit tal-injezzjoni, raxx, eritema u leżjonijiet tal-ġilda jistgħu jkunu jeħtieġu mmaniġġjar bi prodotti mediċinali fl-istess ħin, bħal antistamini, kortikosterojdi u prodotti mediċinali anti-infjammatorji mhux sterojdi (NSAIDs). Trid issir distinzjoni bejn dawn ir-reazzjonijiet tal-ġilda u infezzjonijiet tat-tessut artab, li xi kultant iseħħu fis-sit tal-injezzjoni. Infezzjonijiet tat-tessut artab, li jinkludu ċellulite u faxxite nekrotizzanti li f’każijiet rari jwasslu għall-mewt, ġew irrappurtati b’azacitidine fi sfond ta’ wara t‑tqegħid fis-suq. Għal immaniġġjar kliniku ta’ reazzjonijiet avversi infettivi, ara sezzjoni 4.8 Infezzjonijiet.

Reazzjonijiet avversi gastro-intestinali
Ir-reazzjonijiet avversi gastro-intestinali li kienu rrappurtati bl-iktar mod komuni assoċjati mal-kura b’azacitidine kienu jinkludu stitikezza, dijarea, nawseja u rimettar. Dawn ir-reazzjonijiet avversi kienu mmaniġġjati b’mod sintomatiku b’mediċini kontra n‑nawseja u rimettar; mediċini kontra d‑dijarea, u lassattivi u/jew mediċini li jrattbu l‑ippurgar għall-istitikezza.

Reazzjonijiet avversi fil-kliewi
Anormalitajiet fil-kliewi, li jvarjaw minn livelli għolja ta’ krejatinina fis-serum u ematurja sa aċidożi tubulari tal-kliewi, insuffiċjenza tal-kliewi u mewt kienu rrappurtati f’pazjenti kkurati b’azacitidine (ara sezzjoni 4.4).

Reazzjonijiet avversi fil-fwied
Pazjenti b’ammont estensiv ta’ tumur minħabba mard metastatiku kienu rrappurtati li jġarrbu insuffiċjenza tal-fwied, koma epatika progressiva u mewt matul il-kura b’azacitidine (ara sezzjoni 4.4).

Avvenimenti kardijaċi
Dejta minn studju kliniku li kien jippermetti r‑reġistrazzjoni ta’ pazjenti bi storja medika magħrufa ta’ mard kardjovaskulari jew pulmonari wriet żieda fl-avvenimenti kardijaċi f’pazjenti b’AML li tkun għadha kif ġiet iddijanjostikata, ikkurati b’azacitidine (ara sezzjoni 4.4).

Popolazzjoni anzjana
Hemm informazzjoni limitata disponibbli dwar is-sigurtà b’azacitidine f’pazjenti li għandhom ≥85 sena (b’14-il [5.9%] pazjent li kellhom ≥85 sena trattati fl-istudju AZA-AML-001).

Popolazzjoni pedjatrika
Fi Studju AZA-JMML-001, 28 pazjent pedjatriku (età ta’ xahar sa inqas minn 18-il sena) kienu trattati b’azacitidine għal MDS (n = 10) jew lewkimja majelomonoċitika tal-minorenni (JMML, juvenile myelomonocytic leukaemia) (n = 18) (ara sezzjoni 5.1).

It-28 pazjent kollha esperjenzaw mill-inqas avveniment avvers wieħed u 17 (60.7%) esperjenzaw mill-inqas avveniment wieħed marbut mat-trattament. L-aktar avvenimenti avversi rrappurtati b’mod komuni fil-popolazzjoni pedjatrika globali kienu deni, avvenimenti ematoloġiċi inkluż anemija, tromboċitopenija u newtropenija bid-deni, u avvenimenti gastrointestinali inkluż stitikezza u rimettar.

Tliet individwi esperjenzaw avveniment li seħħ bit-trattament u li wassal għat-twaqqif tal-mediċina (deni, progressjoni tal-marda u wġigħ addominali).

Fl-Istudju AZA-AML-004, 7 pazjenti pedjatriċi (b’età minn sentejn sa 12-il sena) kienu trattati b’azacitidine għal AML f’rikaduta molekulari wara l-ewwel remissjoni sħiħa [CR1] (ara sezzjoni 5.1).

Is-7 pazjenti kollha esperjenzaw mill-inqas avveniment avvers 1 marbut mat-trattament. L-aktar avvenimenti avversi rrappurtati b’mod komuni kienu newtropenija, dardir, lewkopenija, tromboċitopenija, dijarea u żieda fl-alanine aminotransferase (ALT). Żewġ pazjenti esperjenzaw avveniment li seħħ bit-trattament u li wassal għall-interruzzjoni tad-doża (newtropenija bid-deni, newtropenija).

Ma ġew identifikati l-ebda sinjali ta’ sigurtà ġodda fin-numru limitat ta’ pazjenti pedjatriċi trattati b’azacitidine matul il-perjodu li fih sar l-istudju kliniku. Il-profil ta’ sigurtà globali kien konsistenti ma’ dak tal-popolazzjoni adulta.

Rappurtar ta’ reazzjonijiet avversi suspettati
Huwa importanti li jiġu rrappurtati reazzjonijiet avversi suspettati wara l‑awtorizzazzjoni tal-prodott mediċinali. Dan jippermetti monitoraġġ kontinwu tal-bilanċ bejn il-benefiċċju u r‑riskju tal-prodott mediċinali. Il-professjonisti tal-kura tas-saħħa huma mitluba jirrappurtaw kwalunkwe reazzjoni avversa suspettata permezz tas-sistema ta’ rappurtar nazzjonali imniżżla f’Appendiċi V.

4.9	Doża eċċessiva

Każ wieħed ta’ doża eċċessiva b’azacitidine kien rrappurtat matul l-istudji kliniċi. Pazjent wieħed kellu d‑dijarea, nawseja, u rimettar wara li rċieva doża waħda ġol-vina ta’ madwar 290 mg/m², kważi 4 darbiet tad-doża tal-bidu rakkomandata.

Fil-każ ta’ doża eċċessiva, il-pazjent għandu jkun mmonitorjat b’għadd adattat taċ-ċelluli tad-demm u għandu jirċievi kura ta’ appoġġ, kif meħtieġ. M’hemm l‑ebda antidot speċifiku magħruf għal doża eċċessiva b’azacitidine.


5.	PROPRJETAJIET FARMAKOLOĠIĊI

5.1	Proprjetajiet farmakodinamiċi

Kategorija farmakoterapewtika: Sustanzi antineoplastiċi, analogi ta’ pyrimidine; Kodiċi ATC: L01BC07

Mekkaniżmu ta’ azzjoni
Hu maħsub li azacitidine jeżerċita l‑effetti antineoplastiċi tiegħu permezz ta’ mekkaniżmi multipli li jinkludu ċitotossiċità fuq ċelluli ematopojetiċi anormali fil-mudullun u hypomethylation tad-DNA. L‑effetti ċitotossiċi ta’ azacitidine jistgħu jirriżultaw minn mekkaniżmi multipli, li jinkludu l‑inibizzjoni tad-DNA, RNA u s‑sintesi tal-proteina, l‑inkorporazzjoni fl-RNA u DNA, u l‑attivazzjoni tal-passaġġi tal-ħsara tad-DNA. Iċ-ċelluli li ma jipproliferawx huma relattivament insensittivi għal azacitidine. L‑inkorporazzjoni ta’ azacitidine fid-DNA tirriżulta fl-inattivazzjoni ta’ DNA methyltransferases, li twassal għal hypomethylation tad-DNA.

Il-hypomethylation tad-DNA ta’ ġeni li kienu methylated b’mod anormali, involuti fir-regolazzjoni taċ-ċiklu taċ-ċelluli normali, fid-differenzazzjoni u fil-passaġġi tal-mewt, tista’ tirriżulta fl-espressjoni mill-ġdid tal-ġeni u fir-restorazzjoni tal-funzjonijiet li jrażżnu l‑kanċer liċ-ċelluli tal-kanċer. L‑importanza relattiva tal-hypomethylation tad-DNA kontra ċ-ċitotossiċità jew attivitajiet oħrajn ta’ azacitidine għar-riżultati kliniċi ma kinitx stabbilita.

Effikaċja klinika u sigurtà
Popolazzjoni adulta (MDS, CMML u AML [20 – 30% blasts tal-mudullun])
L‑effikaċja u s‑sigurtà ta’ azacitidine kienu studjati fi studju internazzjonali komparattiv, multiċentriku, ikkontrollat, open-label, randomised, parallel-group, ta’ Fażi 3 (AZA PH GL 2003 CL 001) f’pazjenti adulti b’: MDS intermedja‑2 u ta’ riskju għoli skont l‑International Prognostic Scoring System (IPSS), anemija refrettarja bi blasts eċċessivi (RAEB), anemija refrettarja bi blasts eċċessivi li qed jinbidlu (RAEB‑T) u lewkimja majelomonoċitika kronika modifikata (mCMML) skont is-sistema tal-klassifikazzjoni French American British (FAB). Pazjenti b’RAEB‑T (21 – 30% blasts) issa huma kkunsidrati li huma pazjenti b’AML taħt is-sistema kurrenti tal-klassifikazzjoni tal-WHO. Azacitidine flimkien mal-aħjar kura ta’ appoġġ (BSC) (n=179) kien imqabbel ma’ korsijiet ta’ kura konvenzjonali (CCR). CCR kienet tikkonsisti f’BSC waħidha (n=105), cytarabine f’doża baxxa flimkien ma’ BSC (n=49) jew kimoterapija tal-induzzjoni standard flimkien ma’ BSC (n=25). Il-pazjenti ntgħażlu minn qabel mit-tabib tagħhom għal 1 mit‑3 CCR qabel ir-randomisation. Il-pazjenti rċivew dan il-kors magħżul minn qabel jekk ma kinux randomised għal azacitidine. Bħala parti mill-kriterja tal-inklużjoni, il-pazjenti kienu jeħtieġu li jkollhom stat tal-prestazzjoni Eastern Cooperative Oncology Group (ECOG) ta’ 0–2. Pazjenti b’MDS sekondarja kienu esklużi mill-istudju. Il-punt aħħari primarju tal-istudju kienet is-sopravivenza globali. Azacitidine ngħata taħt il-ġilda f’doża ta’ 75 mg/m² kuljum għal 7 ijiem, segwit minn perjodu ta’ serħan ta’ 21 jum (ċiklu tal-kura ta’ 28 jum) għall-medjan ta’ 9 ċikli (medda = 1‑39) u medja ta’ 10.2 ċikli. Fi ħdan il-popolazzjoni b’Intenzjoni li Jigu Kkurati (ITT), l‑età medjana kienet ta’ 69 sena (medda 38 sa 88 sena).

Fl-analiżi ITT ta’ 358 pazjent (179 azacitidine u 179 CCR), il-kura b’azacitidine kienet assoċjata ma’ medjan ta’ sopravivenza ta’ 24.46 xahar kontra 15.02 xahar għall-dawk li kienu qed jirċievu l‑kura CCR, differenza ta’ 9.4 xhur, b’valur p stratifikat log-rank ta’ 0.0001. Il-proporzjon tal-periklu (HR, hazard ratio) għall-effett tal-kura kien ta’ 0.58 (95% CI: 0.43; 0.77). Ir-rati tas-sopravivenza fuq medda ta’ sentejn kienu 50.8% f’pazjenti li kienu qed jirċievu azacitidine kontra 26.2% f’pazjenti li kienu qed jirċievu CCR (p<0.0001).

	Proporzjon li għexu
	Log-Rank p = 0.0001
HR 0.58 [95% CI: 0.43-0.77]
Imwiet: AZA = 82, CCR = 113
50.8%
24.46 xhur
15.02 xhur
26.2%
AZA
CCR


	
	Żmien (xhur) mir-Randomization


# f’riskju
	AZA
	179
	152
	130
	85
	52
	30
	10
	1
	0

	CCR
	179
	132
	95
	69
	32
	14
	5
	0
	0


KEY: AZA = azacitidine; CCR = (conventional care regimens) korsijiet ta’ kura konvenzjonali; CI = (confidence interval) intervall tal-kunfidenza; HR = (hazard ratio) proporzjon tal-periklu

Il-benefiċċji tas-sopravivenza ta’ azacitidine kienu konsistenti irrispettivament mill-għażla tal-kura CCR (BSC waħidha, doża baxxa ta’ cytarabine flimkien ma’ BSC jew kimoterapija tal-induzzjoni standard flimkien ma’ BSC) użati fil-parti tal-kontroll tal-istudju.

Meta s‑sotto-gruppi ċitoġeniċi IPSS kienu analizzati, sejbiet simili fir-rigward ta’ medjan tas-sopravivenza totali kienu osservati fil-gruppi kollha (ċitoġeniċi tajbin, intermedji, batuti, li jinkludu monosomija 7).

Meta saret analiżi tas-sotto-gruppi tal-età, żieda fil-medjan tas-sopravivenza totali kienet osservata għall-gruppi kollha (<65 sena, ≥65 sena u≥75 sena).

Il-kura b’Azacitidine kienet assoċjata ma’ żmien medjan sal-mewt jew trasformazzjoni għal AML ta’ 13.0‑il xahar kontra 7.6 xhur għal dawk li kienu qed jirċievu kura CCR, titjib ta’ 5.4 xhur b’valur p stratifikat log-rank ta’ 0.0025.

Il-kura b’Azacitidine kienet wkoll assoċjata ma’ tnaqqis fiċ-ċitopenji, u s‑sintomi relatati tagħhom.
Il-kura b’Azacitidine wasslet għal tnaqqis fil-ħtieġa ta’ trasfużjonijiet ta’ ċelluli tad-demm ħomor (RBC) u plejtlits. Mill-pazjenti fil-grupp ta’ azacitidine li kienu dipendenti fuq it-trasfużjonijiet tar-RBC fil-linja bażi, 45.0% minn dawn il-pazjenti saru indipendenti mit-trasfużjonijiet tar-RBC matul il-perjodu tal-kura meta mqabbla ma’ 11.4% tal-pazjenti fil-gruppi tas-CCR kombinati (differenza statistikament sinifikanti (p<0.0001) ta’ 33.6% (95% CI: 22.4; 44.6)). F’pazjenti li kienu dipendenti fuq it-trasfużjonijiet tar-RBC fil-linja bażi u saru indipendenti, it-tul medjan tal-indipendenza mit-trasfużjonijiet tar-RBC kien ta’ 13‑il xahar fil-grupp ta’ azacitidine.

Ir-rispons kien evalwat mill-investigatur jew mill-Kumitat Indipendenti tal-Evalwazzjoni (IRC). Ir-rispons totali (tnaqqis sħiħ tal-mard [CR] + tnaqqis parzjali tal-mard [PR]) kif stabbilit mill-investigatur kien ta’ 29% fil-grupp ta’ azacitidine u 12% fil-grupp kombinat tas-CCR (p=0.0001). Ir-rispons totali (CR + PR) kif stabbilit mill-IRC fl-istudju AZA PH GL 2003 CL 001 kien ta’ 7% (12/179) fil-grupp ta’ azacitidine meta mqabbel ma’ 1% (2/179) fil-grupp kombinat tas-CCR (p=0.0113). Id-differenzi bejn l‑evalwazzjonijiet tar-rispons tal-IRC u l‑investigatur kienu konsegwenza tal-kriterja tal-International Working Group (IWG) li kienet teħtieġ titjib fl-għadd periferali taċ-ċelluli tad-demm u l‑manteniment ta’ dan it-titjib għal minimu ta’ 56 jum. Intwera wkoll benefiċċju tas-sopravivenza f’pazjenti li ma kinux laħqu rispons sħiħ/parzjali wara l‑kura b’azacitidine. Titjib ematoloġiku (maġġuri jew minuri) kif stabbilit mill-IRC intlaħaq f’49% tal-pazjenti li kienu qed jirċievu azacitidine meta mqabbla ma’ 29% tal-pazjenti kkurati b’CCR kombinat (p<0.0001).

F’pazjenti b’anormalità ċitoġenika waħda jew aktar fil-linja bażi, il-perċentwali ta’ pazjenti b’rispons ċitoġeniku maġġuri kien simili fil-gruppi kkurati b’azacitidine u b’CCR kombinat. Ir-rispons ċitoġeniku minuri kien ogħla b’mod statistikament sinifikanti (p=0.0015) fil-grupp ta’ azacitidine (34%) meta mqabbel mal-grupp ikkurat b’CCR kombinat (10%).

Popolazzjoni adulta li jkollha 65 sena jew aktar b’AML bi >30% ta’ blasts tal-mudullun
Ir-riżultati ppreżentati hawn taħt jirrappreżentaw il-popolazzjoni b’intenzjoni li tiġi kkurata, studjata fi studju AZA-AML-001 (ara sezzjoni 4.1 għall-indikazzjoni approvata).

L‑effikaċja u s‑sigurtà ta’ azacitidine ġew studjati fi studju ta’ Fażi 3, internazzjonali, multiċentriku, ikkontrollat, open-label, ta’ grupp parallel, li twettaq f’pazjenti li kellhom 65 sena jew aktar, b’AML ma għadhom kif ġew dijanjostikati de novo jew AML ddijanjostikata għall-ewwel de novo jew sekondarja bi >30% blasts tal-mudullun skont il-klassifikazzjoni tal-WHO, li ma kinux eliġibbli għal HSCT. Azacitidine flimkien ma’ BSC (n = 241) ġie pparagunat ma’ CCR. CCR kienet tikkonsisti f’BSC waħidha (n = 45), cytarabine f’doża baxxa flimkien ma’ BSC (n = 158) jew kimoterapija intensiva standard ma’ cytarabine u anthracycline flimkien ma’ BSC (n = 44 ). Il-pazjenti ntgħażlu minn qabel mit-tabib tagħhom għal 1 mit‑3 CCRs qabel l‑għażla b’mod każwali. Il-pazjenti rċivew l‑kors magħżul minn qabel jekk ma kinux intgħażlu b’mod każwali għal azacitidine. Bħala parti mill-kriterji ta’ inklużjoni, il-pazjenti kienu meħtieġa li jkollhom stat ta’ prestazzjoni ECOG ta’ 0–2 u anormalitajiet ċitoġenetiċi intermedji jew ta’ riskju baxx. Il-punt aħħari primarju tal-istudju kienet is-sopravivenza globali.

Azacitidine ngħata f’doża SC ta’ 75 mg/m²/jum għal 7 ijiem, segwit minn perjodu ta’ mistrieħ ta’ 21 jum (ċiklu ta’ kura ta’ 28 jum), għal medjan ta’ 6 ċikli (medda: 1 sa 28), pazjenti fuq BSC biss għal medjan ta’ 3 ċikli (medda: 1 sa 20), pazjenti fuq cytarabine ta’ doża baxxa għal medjan ta’ 4 ċikli (medda 1 sa 25) u pazjenti fuq kimoterapija intensiva standard għal medjan ta’ 2 ċikli (medda: 1 sa 3, ċiklu ta’ induzzjoni flimkien ma’ 1 jew 2 ċikli ta’ konsolidazzjoni).

Il-parametri individwali fil-linja bażi kienu komparabbli bejn il-gruppi ta’ azacitidine u CCR. L‑età medjana tal-individwi kienet ta’ 75.0 sena (medda: 64 sa 91 sena), 75.2% kienu Kawkasi u 59.0% kienu rġiel. Fil-linja bażi, 60.7% ġew ikklassifikati bħala AML mhux speċifikata mod ieħor, 32.4% b’AML b’tibdil relatat ma’ majelodisplasija, 4.1% b’neoplażmi majelojdi relatati mat-terapija, u 2.9% b’AML b’anormalitajiet ġenetiċi rikorrenti skont il-klassifikazzjoni tal-WHO.

Fl-analiżi ITT ta’ 488 pazjent (241 azacitidine u 247 CCR), il-kura b’azacitidine kienet assoċjata ma’ medjan ta’ sopravivenza ta’ 10.4 xahar kontra 6.5 xhur għal dawk li kienu qed jirċievu l‑kura CCR, differenza ta’ 3.8 xhur, b’valur p log-rank stratifikat ta’ 0.1009 (two-sided). Il-proporzjon ta’ periklu għall-effett tal-kura kien ta’ 0.85 (95% CI = 0.69, 1.03). Ir-rati ta’ sopravivenza wara sena kienu 46.5% f’pazjenti li kienu qed jirċievu azacitidine kontra 34.3% f’pazjenti li kienu qed jirċievu CCR.

Log_rank mhux stratifikata p=0.0829, Log_rank stratifikata p=0.1009
Medjan ta’ Sopravivenza: Azacitidine = 10.4 (8.0, 12.7), CCR = 6.5 (5.0, 8.6)
Avvenimenti N(%): Azacitidine = 193(80.1), CCR = 201(81.4)
N(%) iċċensurat: Azacitidine = 48(19.9), CCR = 46(18.6)
HR mhux stratifikat = 0.84 [95%CI: 0.69 – 1.02 ], HR stratifikat = 0.85 [95%CI: 0.69 – 1.03]



	
	Żmien (xhur) mill-Għażla Każwali

	
	


Numru f’riskju
	CCR
	247
	150
	108
	80
	53
	40
	25
	10
	3
	1
	0

	Azacitidine
	241
	174
	133
	109
	73
	44
	22
	5
	3
	2
	0



Il-mudell ta’ Cox PH aġġustat għal fatturi pronjostiċi fil-linja bażi speċifikati minn qabel, iddefinixxew HR għal azacitidine kontra CCR ta’ 0.80 (95% CI = 0.66, 0.99; p=0.0355).

Barra minn hekk, għalkemm l‑istudju ma kienx intenzjonat biex juri differenza statistikament sinifikanti meta tqabbel azacitidine mal-gruppi ta’ kura CCR b’għażla minn qabel, is-sopravivenza tal-pazjenti kkurati b’azacitidine kienet itwal meta mqabbla ma’ għażliet tal-kura b’CCR, BSC waħidha, doża baxxa ta’ cytarabine flimkien ma’ BSC, u kienu simili meta mqabbla ma’ jew kimoterapija standard intensiva flimkien ma’ BSC.

Fis-sottogruppi kollha speċifikati minn qabel (età [<75 sena u ≥75 sena], is-sess tal-persuna, ir-razza, l‑istat ta’ prestazzjoni ECOG [0 jew 1 u 2], ir-riskju ċitoġenetiku fil-linja bażi [intermedju u batut], ir-reġjun ġeografiku, il-klassifikazzjoni tal-WHO ta’ AML [li tinkludi AML b’tibdil relatat ma’ majelodisplasija], għadd ta’ WBC fil-linja bażi [≤ 5 x 109/L u > 5 × 109/L], blasts tal-mudullun fil-linja bażi [≤ 50% u > 50%] u storja medika fil-passat ta’ MDS), kien hemm tendenza fil-benefiċċju ta’ OS favur azacitidine. Fi ftit sottogruppi speċifikati minn qabel, l‑OS HR laħaq importanza statistika li tinkludi pazjenti b’riskju ċitoġeniku baxx, pazjenti b’AML b’bidliet relatati ma’ majelodisplasija, pazjenti li kellhom <75 sena, pazjenti nisa u pazjenti bojod.

Ir-risponsi ematoloġiċi u ċitoġenetiċi ġew evalwati mill-investigatur u mill-IRC b’riżultati simili. Ir-rata ta’ rispons globali (tnaqqis ta’ mard komplet [CR] + tnaqqis ta’ mard komplet b’irkupru mhux komplet ta’ għadd tad-demm [CRI]) kif determinat mill-IRC kienet ta’ 27.8% fil-grupp ta’ azacitidine u 25.1% fil-grupp ta’ CCR kombinat (p=0.5384). F’pazjenti li kisbu CR jew CRi, it-tul medjan ta’ tnaqqis fil-mard kien ta’ 10.4 xhur (95% CI = 7.2, 15.2) għal individwi fuq azacitidine, u 12.3 xhur (95% CI = 9.0, 17.0) għal individwi fuq CCR. Intwera wkoll benefiċċju ta’ sopravivenza f’pazjenti li ma kisbux rispons sħiħ għal azacitidine meta mqabbla ma’ CCR.

Il-kura b’Azacitidine tejbet l‑għadd ta’ demm periferali u wasslet għal tnaqqis fil-ħtieġa ta’ trasfużjonijiet ta’ RBC u tal-plejtlits. Pazjent kien ikkunsidrat li hu dipendenti fuq trasfużjoni ta’ RBC jew tal-plejtlits fil-linja bażi jekk l‑individwu kellu trasfużjoni waħda jew aktar ta’ RBC jew plejtlits matul is-56 jum (8 ġimgħat) meta kien intgħażel, jew qabel intgħażel b’mod każwali, rispettivament. Pazjent kien ikkunsidrat li hu indipendenti minn trasfużjoni ta’ RBC jew tal-plejtlits matul il-perjodu ta’ kura jekk l‑individwu ma kellu l‑ebda RBC jew trasfużjonijiet ta’ RBC jew tal-plejtlits matul kwalunkwe 56 jum konsekuttiv matul il-perjodu ta’ rappurtaġġ, rispettivament.

Mill-pazjenti fil-grupp ta’ azacitidine li kienu dipendenti fuq trasfużjoni ta’ RBC fil-linja bażi, 38.5% (95% CI = 31.1, 46.2) minn dawn il-pazjenti saru indipendenti minn trasfużjoni ta’ RBC matul il-perjodu ta’ kura, meta mqabbla ma’ 27.6% ta’ (95% CI = 20.9, 35.1) pazjenti fil-gruppi ta’ CCR kombinat. F’pazjenti li kienu dipendenti fuq trasfużjoni ta’ RBC fil-linja bażi u li kisbu indipendenza mit-trasfużjonijiet waqt li kienu fuq il-kura, it-tul medjan ta’ indipendenza minn trasfużjoni ta’ RBC kien ta’ 13.9 xhur fil-grupp ta’ azacitidine, u ma ntlaħaqx fil-grupp ta’ CCR.

Mill-pazjenti fil-grupp ta’ azacitidine li kienu dipendenti fuq trasfużjoni ta’ plejtlets fil-linja bażi, 40.6% (95% CI = 30.9, 50.8) minn dawn il-pazjenti saru indipendenti minn trasfużjoni ta’ plejtlits matul il-perjodu ta’ kura, meta mqabbla ma’ 29.3% ta’ (95% CI = 19.7, 40.4) pazjenti fil-gruppi ta’ CCR kombinat. F’pazjenti li kienu dipendenti fuq trasfużjoni ta’ plejtlits fil-linja bażi u li kisbu indipendenza mit-trasfużjonijiet waqt li kienu fuq il-kura, it-tul medjan ta’ indipendenza minn trasfużjoni ta’ plejtlits kien ta’ 10.8 xhur fil-grupp ta’ azacitidine, u ta’ 19.2 xhur fil-grupp ta’ CCR.

Health-Related Quality of Life (HRQoL) ġiet evalwata bl-użu tal-European Organization for Research and Treatment of Cancer Core Quality of Life Questionnaire (EORTC QLQ-C30). Dejta minn HRQoL setgħet tiġi analizzata għal sottosett tal-popolazzjoni tal-istudju sħiħ. Filwaqt li hemm limitazzjonijiet fl-analiżi, id-dejta disponibbli tissuġġerixxi li l‑pazjenti ma jkollhomx deterjorament sinifikanti fil-kwalità tal-ħajja matul il-kura b’azacitidine.

Popolazzjoni pedjatrika
Studju AZA-JMML-001 kien studju open-label, multiċentriku, internazzjonali u ta’ Fażi 2 sabiex jiġu evalwati l-farmakokinetika, il-farmakodinamika, is-sigurtà u l-attività ta’ azacitidine qabel HSCT f’pazjenti pedjatriċi b’MDS jew JMML avvanzata li tkun għadha kemm ġiet iddijanjostikata. L-objettiv primarju tal-istudju kliniku kien li jiġi evalwat l-effett ta’ azacitidine fuq ir-rata ta’ rispons f’Ċiklu 3, Jum 28.

Il-pazjenti (MDS, n = 10; JMML, n = 18, 3 xhur sa 15-il sena; 71% irġiel) kienu ttrattati b’azacitidine ġol-vina 75 mg/m², kuljum f’Jiem 1 sa 7 ta’ ċiklu ta’ 28 jum għal minimu ta’ 3 ċikli u massimu ta’ 6 ċikli.

Ir-reġistrazzjoni fil-fergħa tal-istudju ta’ MDS twaqqfet wara li kienu ddaħlu 10 pazjenti b’MDS minħabba nuqqas ta’ effikaċja: ma ġew irreġistrati l-ebda risponsi kkonfermati f’dawn l-10 pazjenti.

Fil-fergħa tal-istudju ta’ JMML, kienu rreġistrati 18-il pazjent (mutazzjonijiet somatiċi PTPN11 13, NRAS 3, KRAS 1 u dijanjosi klinika waħda ta’ newrofibromatożi ta’ tip 1 [NF-1]). Sittax-il pazjent lestew 3 ċikli ta’ terapija u 5 minnhom lestew 6 ċikli. Total ta’ 11-il pazjent b’JMML kellhom rispons kliniku f’Ċiklu 3, Jum 28, u minn dawn il-11-il individwu, 9 (50%) individwi kellhom rispons kliniku kkonfermat (3 individwi b’cCR u 6 individwi b’cPR). Fost il-koorti ta’ pazjenti b’JMML ittrattati b’azacitidine, 7 (43.8%) pazjenti kellhom rispons tal-plejtlits sostnut (għadd ≥ 100 × 109/L) u 7 (43.8%) pazjenti kienu jeħtieġu trasfużjonijiet f’HSCT. 17 mit-18-il pazjent imxew għal HSCT.

Minħabba d-disinn tal-istudju (numru iżgħar ta’ pazjenti u diversi fatturi ta’ konfużjoni), ma tistax tinsilet konklużjoni minn dan l-istudju kliniku dwar jekk azacitidine qabel HSCT itejjibx ir-riżultat tas-sopravivenza f’pazjenti b’JMML.

Studju AZA-AML-004 kien studju open-label, multiċentriku, ta’ Fażi 2 sabiex jiġu evalwati s-sigurtà, il-farmakodinamika u l-effikaċja ta’ azacitidine meta mqabbel mal-ebda trattament kontra l-kanċer fi tfal u żgħażagħ b’AML f’rikaduta molekulari wara CR1.

Seba’ pazjenti (età medjana 6.7 snin [medda sentejn sa 12-il sena]; 71.4% irġiel) kienu ttrattati b’azacitidine ġol-vina 100 mg/m², kuljum f’Jiem 1 sa 7 ta’ kull ċiklu ta’ 28 jum għal massimu ta’ 3 ċikli.

Ħames pazjenti ġie stmat li kellhom marda residwa minima (MRD) f’Jum 84 b’4 pazjenti li kisbu jew stabilizzazzjoni molekulari (n = 3) jew titjib molekulari (n = 1) u pazjent 1 kellu rikaduta klinika. Sitta minn 7 pazjenti (90% [95% CI = 0.4, 1.0]) ittrattati b’azacitidine sarilhom HSCT.

Minħabba d-daqs żgħir tal-kampjun, l-effikaċja ta’ azacitidine f’AML pedjatrika ma tistax tiġi stabbilita.

Ara sezzjoni 4.8 għal informazzjoni dwar is-sigurtà.

5.2	Tagħrif farmakokinetiku

Assorbiment
Wara l‑għoti taħt il-ġilda ta’ doża waħda ta’ 75 mg/m², azacitidine kien assorbit b’mod mgħaġġel b’konċentrazzjonijiet massimi ta’ azacitidine fil-plażma ta’ 750 ±403 ng/mL li seħħew wara 0.5 siegħa wara d‑dożaġġ (l‑ewwel darba li ttieħed kampjun). Il-bijodisponibilità assoluta ta’ azacitidine wara l‑għoti taħt il-ġilda meta mqabbla mal-għoti ġol-vina (dożi waħidhom ta’ 75 mg/m²) kienet ta’ madwar 89% ibbażata fuq l‑erja taħt il-kurva (AUC).

L‑erja taħt il-kurva u l‑konċentrazzjoni massima fil-plażma (Cmax) tal-għoti taħt il-ġilda ta’ azacitidine kienu bejn wieħed u ieħor proporzjonali fil-medda ta’ doża ta’ 25 sa 100 mg/m².

Distribuzzjoni
Wara l‑għoti ġol-vina, il-medja tal-volum tad-distribuzzjoni kienet ta’ 76 ±26 L, u t‑tneħħija sistemika kienet ta’ 147 ±47 L/siegħa.

Bijotrasformazzjoni
Ibbażat fuq dejta in vitro, ma jidhirx li l‑metaboliżmu ta’ azacitidine hu medjat mill-isoenzimi ta’ ċitokrom P450 (CYPs), UDP-glucuronosyltransferases (UGTs), sulfotransferases (SULTs), u glutathione transferases (GSTs).

Azacitidine jgħaddi minn idrolisi spontanja u deaminazzjoni medjata minn cytidine deaminase. Fi frazzjonijiet S9 ta’ fwied uman, il-formazzjoni tal-metaboliti kienet indipendenti minn NADPH li timplika li l‑metaboliżmu ta’ azacitidine ma kienx medjat minn isoenzimi ta’ ċitokrom P450. Studju in vitro ta’ azacitidine b’epatoċiti umani kolturati jindika li f’konċentrazzjonijiet ta’ 1.0 µM sa 100 µM (i.e. sa madwar 30 darba ogħla minn konċentrazzjonijiet li jintlaħqu klinikament), azacitidine ma jinduċix CYP 1A2, 2C19, jew 3A4 jew 3A5. Fi studji biex jevalwaw l‑inibizzjoni ta’ serje ta’ isoenzimi ta’ P450 (CYP 1A2, 2B6, 2C8, 2C9, 2C19, 2D6, 2E1 u 3A4) azacitidine sa 100 µM ma pproduċiex inibizzjoni. Għalhekk, l‑induzzjoni jew l‑inibizzjoni tal-enzima CYP b’azacitidine f’konċentrazzjonijiet fil-plażma li jintlaħqu klinikamentat mhijiex mistennija.

Eliminazzjoni
Azacitidine jitneħħa malajr mill-plażma b’half-life medja tal-eliminazzjoni (t½) wara l‑għoti taħt il-ġilda ta’ 41 ±8 minuti. L‑ebda akkumulazzjoni ma sseħħ wara l‑għoti taħt il-ġilda ta’ 75 mg/m² ta’ azacitidine darba kuljum għal 7 ijiem. It-tneħħija mill-awrina hi r‑rotta primarja tat-tneħħija ta’ azacitidine u/jew tal-metaboliti tiegħu. Wara l‑għoti ġol-vina u taħt il-ġilda ta’ 14C-azacitidine, 85 u 50% tar-radjuattività mogħtija kienet irkuprata fl-awrina rispettivament, filwaqt li <1% kienet irkuprata fl-ippurgar.

Popolazzjonijiet speċjali
L‑effetti ta’ indeboliment epatiku (ara sezzjoni 4.2), sess, età, jew razza fuq il-farmakokinetika ta’ azacitidine ma kinux studjati formalment.

Popolazzjoni pedjatrika
Fi Studju AZA-JMML-001, l-analiżi tal-farmakokinetika kienet iddeterminata minn 10 pazjenti pedjatriċi b’MDS u 18-il pazjent pedjatriku b’JMML f’Jum 7 ta’ Ċiklu 1 (ara sezzjoni 5.1). L-età medjana (medda) tal-pazjenti b’MDS kienet 13.3 (1.9-15) snin u 2.1 (0.2-6.9) snin għal pazjenti b’JMML.

Wara għoti ġol-vina ta’ doża ta’ 75 mg/m2, azacitidine malajr laħaq is-Cmax fi żmien 0.083 sigħat fiż-żewġ popolazzjonijiet ta’ MDS u JMML. Il-medja ġeometrika tas-Cmax kienet 1,797.5 u 1,066.3 ng/mL, u l-AUC0-∞ tal-medja ġeometrika kienet 606.9 u 240.2 ng siegħa/mL, għal pazjenti b’MDS u JMML, rispettivament. Il-medja ġeometrika tal-volum tad-distribuzzjoni f’individwi b’MDS u JMML kien ta’ 103.9 u 61.1 L, rispettivament. L-esponiment totali ta’ azacitidine fil-plażma deher li kien ogħla f’individwi b’MDS; madankollu, kienet innutata varjabbiltà moderata sa għolja bejn il-pazjenti kemm għal AUC u għas-Cmax.

Il-medja ġeometrika tat-t½ kienet 0.4 u 0.3 sigħat, u l-medja ġeometrika tat-tneħħija kienet 166.4 u 148.3 L/siegħa għal MDS u JMML, rispettivament.

Id-data farmakokinetika mill-Istudju AZA-JMML-001 kienet miġbura flimkien u mqabbla mad-data farmakokinetika minn 6 individwi adulti b’MDS li ngħataw 75 mg/m2 azacitidine ġol-vina fi Studju AZA-2002-BA-002. Il-medja tas-Cmax u tal-AUC0-t ta’ azacitidine kienu simili bejn il-pazjenti adulti u l-pazjenti pedjatriċi wara għoti ġol-vina (2,750 ng/mL kontra 2,841 ng/mL u 1025 ng siegħa/mL kontra 882.1 ng siegħa/mL, rispettivament).

Fl-Istudju AZA-AML-004, l-analiżi tal-farmakokinetika kienet iddeterminata għal 6 mis-7 pazjenti pedjatriċi, li kellhom tal-inqas konċentrazzjoni farmakokinetika waħda li setgħet titkejjel wara d-doża (ara sezzjoni 5.1). L-età medjana (medda) tal-pazjenti b’AML kienet 6.7 (2-12) snin.

Wara dożi multipli ta’ 100 mg/m2, il-medji ġeometriċi tas-Cmax u tal-AUC0-tau f’Ċiklu 1 Jum 7 kienu 1,557 ng/mL u 899.6 ng∙siegħa/mL, rispettivament, b’varjabbiltà osservata għolja bejn l-individwi (CV% ta’ 201.6% u 87.8%, rispettivament). Azacitidine laħaq is-Cmax malajr bi żmien medjan ta’ 0.090 sigħat wara għoti ġol-vina u naqas b’t1/2 medja ġeometrika ta’ 0.380 sigħat. Il-medji ġeometriċi għat-tneħħija u l-volum ta’ distribuzzjoni kienu 127.2 L/siegħa u 70.2 L, rispettivament.

L-esponiment farmakokinetiku (azacitidine) osservat fi tfal b’AML f’rikaduta molekulari wara CR1 kien komparabbli għal esponiment minn data miġbura ta’ 10 itfal b’MDS u 18-il tifel u tifla b’JMML u wkoll komparabbli għal esponiment għal azacitidine f’adulti b’MDS.

Indeboliment renali
Indeboliment renali ma kellu l‑ebda effett maġġuri fuq l‑esponiment farmakokinetiku ta’ azacitidine wara għotja waħda jew għotjiet multipli taħt il-ġilda. Wara l‑għoti taħt il-ġilda ta’ doża waħda ta’ 75 mg/m², il-valuri medji tal-esponiment (AUC u Cmax) minn individwi b’indeboliment renali ħafif, moderat u sever żdiedu b’11 – 21%, 15 – 27%, u 41 – 66%, rispettivament, meta mqabbla ma’ individwi b’funzjoni renali normali. Madankollu, l‑esponiment kien fl-istess medda ġenerali ta’ esponimenti osservati għal individwi b’funzjoni renali normali. Azacitidine jista’ jingħata lil pazjenti b’indeboliment renali mingħajr aġġustament inizjali tad-doża bil-patt li dawn il-pazjenti jkunu mmonitorjati għat-tossiċità minħabba li azacitidine u/jew il-metaboliti tiegħu jitneħħew primarjament mill-kliewi.

Pharmakoġenomika
L‑effett ta’ cytidine deaminase polymorphisms magħrufa fuq il-metaboliżmu ta’ azacitidine ma kienx investigat formalment.

5.3	Tagħrif ta’ qabel l‑użu kliniku dwar is-sigurtà

Azacitidine jinduċi kemm mutazzjonijiet tal-ġeni kif ukoll aberazzjonijiet kromosomali f’sistemi ta’ ċelluli batterjali u mammiferi in vitro. Il-karċinoġeneċità potenzjali ta’ azacitidine kienet evalwata fil-ġrieden u fil-firien. Azacitidine ikkawża tumuri tas-sistema ematopojetika fi ġrieden nisa, meta ngħata mill-peritonew 3 darbiet fil-ġimgħa għal 52 ġimgħa. Kienet osservata żieda fl-inċidenza ta’ tumuri fis-sistema limforetikulari, fil-pulmun, fil-glandola mammarja, u fil-ġilda fil-ġrieden ikkurati b’azacitidine mogħti mill-peritonew għal 50 ġimgħa. Studju dwar it-tumoroġeneċità fil-firien żvela żieda fl-inċidenza ta’ tumuri testikulari.

Studji dwar l‑embrijotossiċità bikrija fil-ġrieden żvelaw frekwenza ta’ 44% ta’ mewt embrijonali fl-utru (żieda fl-assorbiment) wara injezzjoni waħda mill-peritonew ta’ azacitidine matul l‑organoġenesi. Anormalitajiet tal-iżvilupp fil-moħħ kienu osservati fil-ġrieden li ngħataw azacitidine waqt jew qabel l‑għeluq tal-palat iebes. Fil-firien, azacitidine ma kkawża l‑ebda reazzjonijiet avversi meta ngħata qabel l‑impjant, iżda kien embrijotossiku b’mod ċar meta ngħata matul l‑organoġenesi. Anormalitajiet fetali matul l‑organoġenesi fil-firien kienu jinkludu: anomaliji tas-Sistema Nervuża Ċentrali (CNS) (exencephaly/enċefaloċele), anomaliji fir-riġlejn jew fid-dirgħajn (mikromelija, saqajn mgħawġa, syndactyly, oligodactyly) u oħrajn (mikroftalmija, mikrognatija, gastroschisis, edema, u anormalitajiet fil-kustilji).

L‑għoti ta’ azacitidine lil ġrieden irġiel qabel it-tgħammir ma’ ġrieden nisa mhux ikkurati rriżulta fi tnaqqis tal-fertilità u t‑telf tal-frieħ matul l‑iżvilupp embrijoniku sussegwenti u dak ta’ wara t‑twelid.
Il-kura ta’ firien rġiel irriżultat fi tnaqqis fil-piż tat-testikoli u tal-epididimu, tnaqqis fl-għadd tal-isperma, tnaqqis fir-rati tat-tqala, żieda f’embriji anormali u żieda fit-telf ta’ embriji fi ġrieden nisa mgħammra (ara sezzjoni 4.6).


6.	TAGĦRIF FARMAĊEWTIKU

6.1	Lista ta’ eċċipjenti

Mannitol (E421)

6.2	Inkompatibbiltajiet

Dan il-prodott mediċinali m’għandux jitħallat ma’ prodotti mediċinali oħrajn ħlief dawk imsemmija f’sezzjoni 6.6.

6.3	Żmien kemm idum tajjeb il-prodott mediċinali

Il-kunjett tat-trab mhux miftuħ
3 snin

Wara r‑rikostituzzjoni
Meta Azacitidine Mylan jiġi rikostitwit bl-użu ta’ ilma għall-injezzjonijiet li ma jkunx tpoġġa fi friġġ, l‑istabbiltà kimika u fiżika waqt l‑użu tal-prodott mediċinali rikostitwit intweriet f’temperatura ambjent għal 1 siegħa u f’temperatura ta’ minn 2°C sa 8°C għal 8 sigħat.

Iż-żmien kemm idum tajjeb il-prodott mediċinali rikostitwit jista’ jiġi estiż billi jiġi rikostitwit b’ilma għall-injezzjonijiet li jkun tpoġġa fi friġġ (2°C sa 8°C). Meta Azacitidine Mylan jiġi rikostitwit bl-użu ta’ ilma għall-injezzjonijiet li jkun tpoġġa fi friġġ (2°C sa 8°C), l‑istabbiltà kimika u fiżika tal-prodott mediċinali rikostitwit, waqt li jkun qed jintuża intweriet f’temperatura ta’ 2°C sa 8°C għal 22 siegħa.

Mill-aspett mikrobijoloġiku, il-prodott rikostitwit għandu jintuża immedjatament. Jekk ma jintużax immedjatament, iż-żmien tal-ħażna waqt l‑użu u l‑kundizzjonijiet ta’ qabel l‑użu huma r‑responsabbiltà tal-utent u m’għandhomx ikunu itwal minn 8 sigħat f’temperatura ta’ minn 2°C sa 8°C meta jiġi rikostitwit b’ilma għall-injezzjonijiet li ma jkunx tpoġġa fi friġġ jew mhux aktar minn 22 siegħa meta jiġi rikostitwit b’ilma għall-injezzjonijiet li jkun tpoġġa fi friġġ (2°C sa 8°C).

6.4	Prekawzjonijiet speċjali għall-ħażna

Dan il-prodott mediċinali m’għandux bżonn ħażna speċjali.

Għall-kondizzjonijiet ta’ ħażna wara r‑rikostituzzjoni tal-prodott mediċinali, ara sezzjoni 6.3.

6.5	In-natura tal-kontenitur u ta’ dak li hemm ġo fih

Kunjett tal-ħġieġ ta’ tip I, ċar, bla kulur issiġillat b’tapp halo griż tal-butyl tal-lastku u siġill tal-aluminju, li jkun fih 100 mg ta’ azacitidine.

Daqs tal-pakkett: Kunjett 1 u 7 kunjetti.

6.6	Prekawzjonijiet speċjali għar-rimi u għal immaniġġar ieħor

Rakkomandazzjonijiet għal immaniġġjar sigur
Azacitidine Mylan hu prodott mediċinali ċitotossiku u, bħal fil-każ ta’ prodotti oħra potenzjalment tossiċi, għandha tintuża l‑kawtela meta timmaniġġja u tipprepara suspensjonijiet ta’ azacitidine. Il-proċeduri għall-immaniġġjar u rimi kif suppost ta’ prodotti mediċinali kontra l‑kanċer għandhom jiġu segwiti.
Jekk azacitidine rikostitwit imiss mal-ġilda, aħsel immedjatament u bir-reqqa bis-sapun u bl-ilma. Jekk imiss mal-membrani mukużi, laħlaħ bir-reqqa bl-ilma.

Proċedura tar-rikostituzzjoni
Azacitidine Mylan għandu jiġi rikostitwit b’ilma għall-injezzjonijiet. Iż-żmien kemm idum tajjeb il-prodott mediċinali rikostitwit jista’ jiġi estiż billi jiġi rikostitwit b’ilma għall-injezzjonijiet li jkun tpoġġa fi friġġ (2°C sa 8°C). Dettalji dwar il-ħażna tal-prodott rikostitwit qed jingħataw hawn taħt.

1.	L‑oġġetti li ġejjin għandhom jitlestew:
Kunjett(i) ta’ azacitidine, kunjett(i) ta’ ilma għall-injezzjonijiet, ingwanti kirurġiċi mhux sterili, biċċiet tat-tajjar bl-alkoħol, siringa(i) għall-injezzjoni ta’ 5 mL bil-labra (labar).
2.	4 mL ta’ ilma għall-injezzjonijiet għandhom jinġibdu ġos-siringa, filwaqt li taċċerta ruħek li tneħħi xi arja li tkun inqabdet ġos-siringa.
3.	Il-labra tas-siringa li jkun fiha l‑4 mL ta’ ilma għall-injezzjonijiet għandha tiddaħħal minn ġol-għatu tal-lastku tal-kunjett ta’ azacitidine segwita mill-injezzjoni tal-ilma għall-injezzjonijiet ġol-kunjett.
4.	Wara li jitneħħew is-siringa u l‑labra, il-kunjett għandu jiċċaqlaq bis-saħħa sakemm tinkiseb suspensjoni uniformi u mċajpra. Wara r‑rikostituzzjoni kull millilitru ta’ suspensjoni ser ikun fih 25 mg ta’ azacitidine (100 mg/4 mL). Il-prodott rikostitwit hu suspensjoni omoġenja u mċajpra, mingħajr agglomerati. Il-prodott għandu jintrema jekk ikun fih frak kbir jew agglomerati. Tiffiltrax is-suspensjoni wara r‑rikostituzzjoni għax dan jista’ jista’ jneħħi s‑sustanza attiva. Wieħed għandu jikkunsidra li hemm filtri f’xi adaptors, spikes u sistemi magħluqin, għalhekk sistemi bħal dawn m’għandhomx jintużaw għall-għoti tal-prodott mediċinali wara r‑rikostituzzjoni.
5.	It-tapp tal-lastku għandu jitnaddaf u tiddaħħal fil-kunjett siringa ġdida bil-labra. Imbagħad il-kunjett għandu jinqaleb ta’ taħt fuq, u jiġi aċċertat li t‑tarf tal-labra jkun taħt il-livell tal-likwidu. Imbagħad il-planġer għandu jinġibed lura biex jiġbed l‑ammont tal-prodott mediċinali meħtieġ għad-doża adattata, u jiġi aċċertat li titneħħa xi arja li tkun inqabdet ġos-siringa. Is-siringa bil-labra għandha mbagħad titneħħa mill-kunjett, u l‑labra tintrema.
6.	Labra ġdida għall-injezzjonijiet taħt il-ġilda (daqs ta’ 25‑gauge hu rakkomandat) għandha mbagħad titwaħħal b’mod sod mas-siringa. Il-labra m’għandhiex tkun purged qabel l‑injezzjoni biex titnaqqas l‑inċidenza ta’ reazzjonijiet lokali fis-sit tal-injezzjoni.
7.	Meta jkun meħtieġ iktar minn kunjett 1 il-passi kollha t’hawn fuq għall-preparazzjoni tas-suspensjoni għandhom jiġu ripetuti. Għal dożi li jkunu jeħtieġu iktar minn kunjett 1, id-doża għandha tinqasam b’mod ugwali, eż. doża ta’ 150 mg = 6 mL, 2 siringi bi 3 mL f’kull siringa. Minħabba ż-żamma ta’ suspensjoni fil-kunjett u l‑labra, jista’ ma jkunx possibbli li tiġbed is- suspensjoni kollha mill-kunjett.
8.	Il-kontenut tas-siringa tad-dożaġġ għandu jerġa’ jsir f’suspensjoni mill-ġdid immedjatament qabel l‑għoti. Is-siringa mimlija bis-suspensjoni rikostitwita għandha titħalla sa 30 minuta qabel l‑għoti biex tilħaq temperatura ta’ madwar 20°C‑25°C. Jekk jgħaddu iktar minn 30 minuta, is-suspensjoni għandha tintrema kif suppost u doża ġdida tkun ippreparata. Biex tagħmel suspensjoni mill-ġdid, irrombla bis-saħħa s‑siringa bejn il-kefef ta’ idejk sakemm tikseb suspensjoni uniformi u mċajpra. Il-prodott għandu jintrema jekk ikun fih frak kbir jew agglomerati.

Ħażna tal-prodott rikostitwit
Għall-kondizzjonijiet ta’ ħażna wara r‑rikostituzzjoni tal-prodott mediċinali, ara sezzjoni 6.3.

Kalkulazzjoni ta’ doża individwali
Id-doża totali skont l‑erja tas-superfiċje tal-ġisem (BSA) tista’ tkun ikkalkulata kif ġej:
Doża totali (mg) = Doża (mg/m²) × BSA (m²)

It-tabella li ġejja hi pprovduta biss bħala eżempju ta’ kif tikkalkula dożi individwali ta’ azacitidine li huma bbażati fuq valur medju tal-BSA ta’ 1.8 m².

	Doża mg/m²
(% tad-doża tal-bidu rakkomandata)
	Doża totali bbażata fuq il-valur BSA ta’ 1.8 m²
	Numru ta’ kunjetti meħtieġa
	Volum totali tas-suspensjoni rikostitwita meħtieġa

	75 mg/m² (100%)
	135 mg
	2 kunjetti
	5.4 mL

	37.5 mg/m² (50%)
	67.5 mg
	kunjett 1
	2.7 mL

	25 mg/m² (33%)
	45 mg
	kunjett 1
	1.8 mL



Metodu ta’ kif għandu jingħata
Azacitidine Mylan rikostitwit għandu jkun injettat taħt il-ġilda (daħħal il-labra f’angolu ta’ 45 – 90°) billi tuża labra 25‑gauge fil-parti ta’ fuq tad-driegħ, koxxa jew addome.

Dożi ta’ iktar minn 4 mL għandhom ikunu injettati f’żewġ postijiet separati.
Il-postijiet fejn tingħata l‑injezzjoni għandhom jinbidlu. Injezzjonijiet ġodda għandhom jingħataw mill-inqas 2.5 ċm mill-post ta’ qabel u qatt f’żoni fejn il-ġilda tkun ratba, imbenġla, ħamra, jew iebsa.

Rimi
Kull fdal tal-prodott mediċinali li ma jkunx intuża jew skart li jibqa’ wara l‑użu tal-prodott għandu jintrema kif jitolbu l‑liġijiet lokali.


7.	DETENTUR TAL-AWTORIZZAZZJONI GĦAT-TQEGĦID FIS-SUQ

Mylan Pharmaceuticals Limited
Damastown Industrial Park, 
Mulhuddart, Dublin 15,
DUBLIN, 
Ireland


8.	NUMRU(I) TAL-AWTORIZZAZZJONI GĦAT-TQEGĦID FIS-SUQ

EU/1/20/1426/001
EU/1/20/1426/002


9.	DATA TAL-EWWEL AWTORIZZAZZJONI/TIĠDID TAL-AWTORIZZAZZJONI

Data tal-ewwel awtorizzazzjoni: 27 ta’ Marzu 2020
Data tal-aħħar tiġdid : 29 ta' Novembru 2024

10.	DATA TA’ REVIŻJONI TAT-TEST

Informazzjoni dettaljata dwar dan il-prodott mediċinali tinsab fuq is-sit elettroniku tal-Aġenzija Ewropea għall-Mediċini http://www.ema.europa.eu/.

























ANNESS II

A.	MANIFATTURI RESPONSABBLI GĦALL-ĦRUĠ TAL-LOTT

B.	KONDIZZJONIJIET JEW RESTRIZZJONIJIET RIGWARD IL-PROVVISTA U L‑UŻU

C.	KONDIZZJONIJIET U REKWIŻITI OĦRA TAL-AWTORIZZAZZJONI GTAL-AWTORIZ FIS-SUQ

D.	KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFETTIV TAL-PRODOTT MEDIĊINALI




A.	MANIFATTURI RESPONSABBLI GĦALL-ĦRUĠ TAL-LOTT

Isem u indirizz tal-manifatturi responsabbli għall-ħruġ tal-lott.
APIS Labor GmbH
Resslstraße 9
Ebenthal 9065 
l‑Awstrija

Or 


Fundació Privada Dau
Carrer Lletra C De La Zona Franca. 12-14
08040 Barcelona

Spanja

Or 

Drehm Pharma GmbH
Hietzinger Hauptstraße 37
Vjenna, 1130, l‑Awstrija

Or 

Viatris Mylan Germany GmbH

Benzstrasse 1, Bad Homburg

61352, Ġermanja

Fuq il-fuljett ta’ tagħrif tal-prodott mediċinali għandu jkun hemm l-isem u l-indirizz tal-manifattur responsabbli għall-ħruġ tal-lott ikkonċernat.


B.	KONDIZZJONIJIET JEW RESTRIZZJONIJIET RIGWARD IL-PROVVISTA U L‑UŻU

Prodott mediċinali li jingħata b’riċetta ristretta tat-tabib (ara Anness I: Sommarju tal-Karatteristiċi tal-Prodott, sezzjoni 4.2).


C.	KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ

Rapporti perjodiċi aġġornati dwar is-sigurtà (PSURs

Ir-rekwiżiti biex jiġu ppreżentati PSURs għal dan il-prodott mediċinali huma mniżżla fil-lista tad-dati ta’ referenza tal-Unjoni (lista EURD) prevista skont l‑Artikolu 107c(7) tad-Direttiva 2001/83/KE u kwalunkwe aġġornament sussegwenti ppubblikat fuq il-portal elettroniku Ewropew tal-mediċini.


D.	KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFETTIV TAL-PRODOTT MEDIĊINALI

Pjan tal-ġestjoni tar-riskju (RMP)

Id-detentur tal-awtorizzazzjoni għat-tqegħid fis-suq (MAH) għandu jwettaq l‑attivitajiet u l‑interventi meħtieġa ta’ farmakoviġilanza dettaljati fl-RMP maqbul ippreżentat fil-Modulu 1.8.2 tal-awtorizzazzjoni għat-tqegħid fis-suq u kwalunkwe aġġornament sussegwenti maqbul tal-RMP.

RMP aġġornat għandu jiġi ppreżentat:
Meta l‑Aġenzija Ewropea għall-Mediċini titlob din l‑informazzjoni;
Kull meta s‑sistema tal-ġestjoni tar-riskju tiġi modifikata speċjalment minħabba li tasal informazzjoni ġdida li tista’ twassal għal bidla sinifikanti fil-profil bejn il-benefiċċju u r‑riskju jew minħabba li jintlaħaq għan importanti (farmakoviġilanza jew minimizzazzjoni tar-riskji).

























ANNESS III

TIKKETTAR U FULJETT TA’ TAGĦRIF



























A. TIKKETTAR




TAGĦRIF LI GĦANDU JIDHER FUQ IL-PAKKETT TA’ BARRA

KARTUNA TA’ BARRA


1.	ISEM TAL-PRODOTT MEDIĊINALI

Azacitidine Mylan 25 mg/mL trab għal suspensjoni għall-injezzjoni
azacitidine


2.	DIKJARAZZJONI TAS-SUSTANZA(I) ATTIVA(I)

Kull kunjett fih 100 mg ta’ azacitidine. Wara r‑rikostituzzjoni, kull mL ta’ suspensjoni jkun fih 25 mg azacitidine.


3.	LISTA TA’ EĊĊIPJENTI

Fih ukoll mannitol.


4.	GĦAMLA FARMAĊEWTIKA U KONTENUT

Trab għal suspensjoni għall-injezzjoni.
Kunjett 1 – 100 mg


5.	MOD TA’ KIF U MNEJN JINGĦATA

Aqra l‑fuljett ta’ tagħrif qabel l‑użu.
Jintuża darba biss. Ċaqlaq is-suspensjoni bis-saħħa qabel l‑għoti.
Użu għal taħt il-ġilda.


6.	TWISSIJA SPEĊJALI LI L‑PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT-TFAL

Żomm fejn ma jidhirx u ma jintlaħaqx mit-tfal.


7.	TWISSIJA(IET) SPEĊJALI OĦRA, JEKK MEĦTIEĠA

[bookmark: _Hlk193355189]Ċitotossiku


8.	DATA TA’ SKADENZA

EXP


9.	KONDIZZJONIJIET SPEĊJALI TA’ KIF JINĦAŻEN


10.	PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX UŻATI JEW SKART MINN DAWN IL-PRODOTTI MEDIĊINALI, JEKK HEMM BŻONN

Armi kull fdal tal-prodott/skart li ma jkunx intuża kif jitolbu l‑liġijiet lokali.


11.	ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID FIS-SUQ

Mylan Pharmaceuticals Limited
Damastown Industrial Park, 
Mulhuddart, Dublin 15,
DUBLIN,
Ireland


12.	NUMRU(I) TAL-AWTORIZZAZZJONI GĦAT-TQEGĦID FIS-SUQ

EU/1/20/1426/001
EU/1/20/1426/002


13.	NUMRU TAL-LOTT

Lot


14.	KLASSIFIKAZZJONI ĠENERALI TA’ KIF JINGĦATA


15.	ISTRUZZJONIJIET DWAR L‑UŻU


16.	INFORMAZZJONI BIL-BRAILLE

Il-ġustifikazzjoni biex ma jkunx inkluż il-Braille hija aċċettata.


17.	IDENTIFIKATUR UNIKU – BARCODE 2D

Barcode 2D li jkollu l‑identifikatur uniku inkluż.


18.	IDENTIFIKATUR UNIKU – DATA LI TINQARA MILL-BNIEDEM

PC:
SN:
NN:


TAGĦRIF MINIMU LI GĦANDU JIDHER FUQ IL-PAKKETTI Ż-ŻGĦAR EWLENIN

TIKKETTA TAL-KUNJETT


1.	ISEM TAL-PRODOTT MEDIĊINALI U MNEJN GĦANDU JINGĦATA

Azacitidine Mylan 25 mg/mL trab għall-injezzjoni
azacitidine
Użu għal taħt il-ġilda (SC)


2.	METODU TA’ KIF GĦANDU JINGĦATA


3.	DATA TA’ SKADENZA

EXP


4.	NUMRU TAL-LOTT

Lot


5.	IL-KONTENUT SKONT IL-PIŻ, IL-VOLUM, JEW PARTI INDIVIDWALI

100 mg


6.	OĦRAJN

Ċitotossiku


























B. FULJETT TA’ TAGĦRIF




Fuljett ta’ tagħrif: Informazzjoni għall-utent

Azacitidine Mylan 25 mg/mL trab għal suspensjoni għall-injezzjoni
azacitidine

Aqra sew dan il-fuljett kollu qabel ma tibda tuża din il-mediċina peress li fih informazzjoni importanti għalik.
Żomm dan il-fuljett. Jista’ jkollok bżonn terġa’ taqrah.
Jekk ikollok aktar mistoqsijiet, staqsi lit-tabib, lill-ispiżjar jew lill-infermier tiegħek.
Jekk ikollok xi effett sekondarju, kellem lit-tabib, lill-ispiżjar jew lill-infermier tiegħek. Dan jinkludi xi effett sekondarju possibbli li mhuwiex elenkat f’dan il-fuljett. Ara sezzjoni 4.

F’dan il-fuljett:

1.	X’inhu Azacitidine Mylan u gћalxiex jintuża
2.	X’għandek tkun taf qabel ma tuża Azacitidine Mylan
3.	Kif għandek tuża Azacitidine Mylan
4.	Effetti sekondarji possibbli
5.	Kif taħżen Azacitidine Mylan
6.	Kontenut tal-pakkett u informazzjoni oħra


1.	X’inhu Azacitidine Mylan u gћalxiex jintuża

X’inhu Azacitidine Mylan
Azacitidine Mylan hi sustanza kontra l‑kanċer li tappartjeni għal grupp ta’ mediċini msejħa ‘antimetaboliti’. Azacitidine Mylan fih is-sustanza attiva msejħa ‘azacitidine’.

Għalxiex jintuża Azacitidine Mylan
Azacitidine Mylan jintuża fl-adulti li ma jkunx jista’ jkollhom trapjant b’ċelluli staminali biex jikkura:
sindromi majelodisplastiċi (MDS) ta’ riskju ogħla.
lewkimja majelomonoċitika kronika (CMML).
lewkimja majelojde akuta (AML).

Dan hu mard li jaffettwa l‑mudullun u jista’ jikkawża problemi fil-produzzjoni ta’ ċelluli tad-demm normali.

Kif jaħdem Azacitidine Mylan
Azacitidine Mylan jaħdem billi jimpedixxi t‑tkabbir ta’ ċelluli tal-kanċer. Azacitidine jinkorpora ruħu fil-materjal ġenetiku taċ-ċelluli (ribonucleic acid (RNA) u deoxyribonucleic acid (DNA)). Hu maħsub li jaħdem billi jibdel il-mod ta’ kif iċ-ċelluli jattivaw jew jiddiżattivaw il-ġeni u kif ukoll billi jinterferixxi fil-produzzjoni ta’ RNA u DNA ġodda. Hu maħsub li dawn l‑azzjonijiet jikkoreġu l‑problemi fil-maturazzjoni u t‑tkabbir ta’ ċelluli tad-demm żgħar fil-mudullun li jikkawżaw disturbi majelodisplastiċi, u li joqtlu ċelluli tal-kanċer fil-lewkimja.

Kellem lit-tabib jew lill-infermier tiegħek jekk għandek xi mistoqsijiet dwar kif Azacitidine Mylan jaħdem jew għaliex ingħatatlek riċetta għalih.


2.	X’għandek tkun taf qabel ma tuża Azacitidine Mylan

Tużax Azacitidine Mylan
jekk inti allerġiku għal azacitidine jew xi sustanza oħra ta’ din il-mediċina (imniżżla fis-sezzjoni 6).
jekk għandek kanċer avvanzat tal-fwied.
jekk qed tredda’.

Twissijiet u prekawzjonijiet
Kellem lit-tabib, lill-ispiżjar jew lill-infermier tiegħek qabel tuża Azacitidine Mylan:
jekk għandek tnaqqis fl-għadd ta’ plejtlits, ċelluli ħomor jew bojod tad-demm.
jekk għandek mard tal-kliewi.
jekk għandek mard tal-fwied.
jekk qatt kellek kundizzjoni fil-qalb jew attakk tal-qalb jew kwalunkwe storja medika ta’ mard fil-pulmun.

Azacitidine Mylan jista’ jikkawża reazzjoni immuni serja msejħa ‘sindromu ta’ differenzjar’ (ara sezzjoni 4).

Test tad-demm
Ser isirulek testijiet tad-demm qabel ma tibda l‑kura b’Azacitidine Mylan u fil-bidu ta’ kull perjodu ta’ kura (imsejjaħ ‘ċiklu’). Dan isir biex jiċċekkja li għandek biżżejjed ċelluli tad-demm u li l‑fwied u l‑kliewi qed jaħdmu kif suppost.

Tfal u adolexxenti
Azacitidine Mylan mhuwiex rakkomandat għall-użu fit-tfal jew fl-adolexxenti taħt it-18‑il sena.

Mediċini oħra u Azacitidine Mylan
Għid lit-tabib jew lill-infermier tiegħek jekk qed tuża, użajt dan l‑aħħar jew tista’ tuża xi mediċini oħra.
Dan għaliex Azacitidine Mylan jista’ jaffettwa l‑mod kif jaħdmu xi mediċini oħra. Flimkien ma’ dan, xi mediċini oħra jistgħu jaffettwaw il-mod kif jaħdem Azacitidine Mylan.

Tqala, treddigħ u fertilità
Jekk inti tqila jew qed tredda’, taħseb li tista tkun tqila jew qed tippjana li jkollok tarbija, itlob il-parir tat-tabib jew tal-ispiżjar tiegħek qabel tieħu din il-mediċina.

Tqala
M’għandekx tuża Azacitidine Mylan matul it-tqala għax jista’ jkun ta’ ħsara għat-tarbija.
Jekk inti mara li tista’ toħroġ tqila, għandek tuża metodu effettiv ta’ kontraċezzjoni waqt li tkun qed tieħu Azacitidine Mylan u għal 6 xhur wara li twaqqaf it-trattament b’Azacitidine Mylan. Għid lit-tabib tiegħek immedjatament jekk tinqabad tqila matul il-kura.

Treddigħ
Ma tridx tredda’ meta tkun qed tuża Azacitidine Mylan. Mhux magħruf jekk dil-mediċina tgħaddix fil-ħalib tal-bniedem.

Fertilità
L‑irġiel m’għandhomx inisslu trabi meta jkunu qed jirċievu kura b’Azacitidine Mylan. L-irġiel għandhom jużaw metodu effettiv ta’ kontraċezzjoni waqt li jkunu qed jieħdu Azacitidine Mylan u għal 3 xhur wara li jwaqqfu t-trattament b’Azacitidine Mylan.

Kellem lit-tabib tiegħek jekk tixtieq tikkonserva l‑isperma tiegħek qabel tibda din il-kura.

Sewqan u tħaddim ta’ magni
Issuqx u tħaddimx għodda jew makkinarju jekk ikollok effetti sekondarji, bħal għeja.


3.	Kif għandek tuża Azacitidine Mylan

Qabel ma jagħtik Azacitidine Mylan, it-tabib tiegħek ser jagħtik mediċina oħra biex ma jkollokx nawseja u rimettar fil-bidu ta’ kull ċiklu tal-kura.

Id-doża rakkomandata hija 75 mg/m² ta’ erja tas-superfiċje tal-ġisem. It-tabib tiegħek ser jiddeċiedi d‑doża tiegħek ta’ din il-mediċina, skont il-kundizzjoni ġenerali, it-tul u l‑piż tiegħek. It-tabib tiegħek ser jiċċekkja l‑progress tiegħek u jista’ jibdel id-doża tiegħek jekk ikun hemm bżonn.
Azacitidine Mylan jingħata kuljum għal ġimgħa, segwit minn perjodu ta’ serħan ta’ 3 ġimgħat. Dan iċ-“ċiklu tal-kura” ser jiġi ripetut kull 4 ġimgħat. Normalment inti ser tirċievi mill-inqas 6 ċikli tal-kura.

Din il-mediċina ser tingħatalek bħala injezzjoni taħt il-ġilda minn tabib jew infermier. Tista’ tingħatalek taħt il-ġilda fil-koxxa, żaqqek jew fin-naħa ta’ fuq tad-driegħ.

Jekk għandek aktar mistoqsijiet dwar l‑użu ta’ dan il-mediċina, staqsi lit-tabib, lill-ispiżjar jew lill-infermier tiegħek.


4.	Effetti sekondarji possibbli

Bħal kull mediċina oħra, din il-mediċina tista’ tikkawża effetti sekondarji, għalkemm ma jidhrux f’kulħadd.

Għid lit-tabib tiegħek immedjatament jekk tinnota kwalunkwe minn dawn l‑effetti sekondarji li ġejjin:
Ngħas, rogħda, suffejra, nefħa addominali u titbenġel faċilment. Dawn jistgħu jkunu sintomi ta’ insuffiċjenza tal-fwied u jistgħu jkunu ta’ periklu għall-ħajja.
Nefħa tar-riġlejn u tas-saqajn, uġigħ fid-dahar, tnaqqis fl-ammont ta’ awrina, żieda fl-għatx, rata mgħaġġla tal-polz, sturdament u nawseja, rimettar jew tnaqqis fl-aptit u sensazzjonijiet ta’ konfużjoni, nuqqas ta’ kwiet jew għeja. Dawn jistgħu jkunu sintomi ta’ insuffiċjenza tal-kliewi li jistgħu jkunu ta’ periklu għall-ħajja.
Deni. Dan jista’ jkun minħabba infezzjoni bħala riżultat li jkollok livelli baxxi ta’ ċelluli bojod tad-demm, li jista’ jkun ta’ periklu għall-ħajja.
Uġigħ fis-sider jew qtugħ ta’ nifs li jista’ jkun akkompanjat minn deni. Dan jista’ jseħħ minħabba infezzjoni fil-pulmun imsejħa “pnewmonja”, u jista’ jkun ta’ periklu għall-ħajja.
Ħruġ ta’ demm. Bħal demm fl-ippurgar minħabba ħruġ ta’ demm fl-istonku jew fl-imsaren, jew bħal ħruġ ta’ demm ġo rasek. Dawn jistgħu jkunu sintomi li jkollok livelli baxxi ta’ plejtlits fid-demm tiegħek.
Diffikultà biex tieħu n‑nifs, nefħa fix-xufftejn, ħakk jew raxx. Dan jista’ jiġri minħabba reazzjoni allerġika (sensittività eċċessiva).

Effetti sekondarji oħra jinkludu:

Effetti sekondarji komuni ħafna (jistgħu jaffettwaw iktar minn 1 minn kull 10 persuni)
Tnaqqis fl-għadd ta’ ċelluli ħomor tad-demm (anemija). Tista’ tħossok għajjien/a u tkun musfar/a.
Tnaqqis fl-għadd ta’ ċelluli bojod tad-demm. Dan jista’ jkun akkompanjat minn deni. Ikun mistenni wkoll li jkollok infezzjonijiet.
Għadd baxx ta’ plejtlits fid-demm (tromboċitopenja). Tkun iktar suxxettibbli għal ħruġ ta’ demm u tbenġil.
Stitikezza, dijarea, nawseja, rimettar.
Pnewmonja.
Uġigħ fis-sider, qtugħ ta’ nifs.
Għeja kbira.
Reazzjoni fejn tkun ingħatajt l‑injezzjoni li tinkludi ħmura, uġigħ jew reazzjoni fil-ġilda.
Nuqqas fl-aptit.
Uġigħ fil-ġogi.
Tbenġil.
Raxx.
Tikek ħomor jew vjola taħt il-ġilda.
Uġigħ ta’ żaqq (uġigħ addominali).
Ħakk.
Deni.
Uġigħ fl-imnieħer u fil-gerżuma.
Sturdament.
Uġigħ ta’ ras.
Ikollok problemi biex torqod (insomnja).
Tinfaraġ (epistassi).
Uġigħ fil-muskoli.
Dgħufija (astenja).
Telf ta’ piż.
Livelli baxxi ta’ potassium fid-demm tiegħek.

Effetti sekondarji komuni (jistgħu jaffettwaw sa 1 minn kull 10 persuni)
Ħruġ ta’ demm ġo rasek.
Infezzjoni tad-demm ikkawżata mill-batterji (sepsis). Din tista’ sseħħ minħabba livelli baxxi ta’ ċelluli bojod fid-demm tiegħek.
Insuffiċjenza tal-mudullun. Din tista’ tikkawża livelli baxxi ta’ ċelluli tad-demm ħomor u bojod u plejtlits.
Tip ta’ anemija fejn iċ-ċelluli tad-demm ħomor u bojod u l‑plejtlits jonqsu.
Infezzjoni fl-awrina tiegħek.
Infezzjoni virali li tikkawża nfafet fil-ġilda (herpes).
Ħruġ ta’ demm mill-ħanek, ħruġ ta’ demm fl-istonku jew fl-imsaren, ħruġ ta’ demm minn fejn tipporga minħabba l‑murliti (emorraġija tal-murliti), ħruġ ta’ demm f’għajnejk, ħruġ ta’ demm taħt il-ġilda, jew ġol-ġilda (ematoma).
Demm fl-awrina tiegħek.
Ulċeri f’ħalqek jew f’ilsienek.
Tibdil fil-ġilda tiegħek fis-sit tal-injezzjoni. Dan jinkludi nefħa, għoqda iebsa, tbenġil, ħruġ ta’ demm ġol-ġilda tiegħek (ematoma), raxx, ħakk u tibdil fil-kulur tal-ġilda.
Ħmura fil-ġilda tiegħek.
Infezzjoni fil-ġilda (ċellulite).
Infezzjoni fl-imnieħer u l‑gerżuma, jew uġigħ fil-gerżuma.
Uġigħ fl-imnieħer jew imnieħer inixxi jew fis-sinus (sinusite).
Pressjoni tad-demm għolja jew baxxa (ipertensjoni jew ipotensjoni).
Taqta’ n‑nifs meta tiċċaqlaq.
Uġigħ fil-gerżuma u fil-larinġi tiegħek.
Indiġestjoni.
Letarġija.
Sensazzjoni ġenerali li ma tħossokx tajjeb.
Ansjetà.
Tħossok konfuż.
Telf ta’ xagħar.
Insuffiċjenza tal-kliewi.
Deidratazzjoni.
Kisja bajda li tiksi l‑ilsien, in-naħa ta’ ġewwa tal-ħaddejn, u xi kultant fuq is-saqaf ta’ ħalqek, il-ħanek u t‑tunsilli (infezzjoni fungali orali).
Ħass ħażin.
Waqgħa fil-pressjoni tad-demm meta tqum bilwieqfa (pressjoni baxxa ortostatika) li twassal għal sturdament meta tiċċaqlaq għal pożizzjoni bilwieqfa jew bilqiegħda.
Irqad, ngħas (sonnolenza).
Ħruġ ta’ demm minħabba linja tal-kateter.
Marda li taffettwa l‑imsaren li tista’ tirriżulta f’deni, rimettar u wġigħ fl-istonku (divertikulite).
Fluwidu madwar il-pulmun (effużjoni tal-plewra).
Rogħda (tertir ta’ bard).
Spażmi fil-muskoli.
Raxx bil-ħakk imqabbeż ‘il fuq fuq il-ġilda (urtikarja).
Akkumulazzjoni ta’ fluwidu madwar il-qalb (effużjoni perikardijaka).

Effetti sekondarji mhux komuni (jistgħu jaffettwaw sa 1 minn kull 100 persuna)
Reazzjoni allerġika (sensittività eċċessiva).
Rogħda.
Insuffiċjenza tal-fwied.
Irqajja’ kbar imqabbżin ‘il fuq u bl-uġigħ fuq il-ġilda, ta’ lewn l‑għanbaqar, u bid-deni.
Ulċerazzjoni tal-ġilda bl-uġigħ (pyoderma gangrenosum).
Infjammazzjoni tal-kisja madwar il-qalb (perikardite).

Effetti sekondarji rari (jistgħu jaffettwaw sa 1 minn kull 1,000 persuna)
Sogħla xotta.
Nefħa bla wġigħ fit-truf tas-swaba’ (clubbing).
Sindromu tal-lisi tat-tumur - kumplikazzjonijiet metaboliċi li jistgħu jseħħu waqt il-kura tal-kanċer u xi kultant anki mingħajr il-kura. Dawn il-kumplikazzjonijiet huma kkawżati mill-prodotti taċ-ċelluli tal-kanċer li jkunu qed imutu, u jistgħu jinkludu dawn li ġejjin: tibdil fil-kimika tad-demm; livell għoli ta’ potassium, phosphorus, uric acid, u livell baxx ta’ calcium, li konsegwentement iwassal għal tibdil fil-funzjoni tal-kliewi, tat-taħbit tal-qalb, aċċessjonijiet, u xi kultant il-mewt.

Mhux magħruf (ma tistax tittieħed stima mid-data disponibbli)
Infezzjoni tas-saffi aktar fondi tal-ġilda, li tinfirex malajr, u tagħmel ħsara lill-ġilda u lit-tessut, u tista’ tkun ta’ theddida għall-ħajja (faxxite nekrotizzanti).
Reazzjoni immuni serja (sindromu ta’ differenzjar) li tista’ tikkawża deni, sogħla, diffikultà biex tieħu n-nifs, raxx, tnaqqis fl-awrina, pressjoni tad-demm baxxa (ipotensjoni), nefħa tad-dirgħajn jew ir-riġlejn u żieda malajr fil-piż.
Infjammazzjoni tal-vini tad-demm fil-ġilda li tista’ tirriżulta f’raxx (vaskulite fil-ġilda)


Rappurtar tal-effetti sekondarji
Jekk ikollok xi effett sekondarju, kellem lit-tabib, lill-ispiżjar jew lill-infermier tiegħek. Dan jinkludi xi effett sekondarju possibbli li mhuwiex elenkat f’dan il-fuljett. Tista’ wkoll tirrapporta effetti sekondarji direttament permezz tas-sistema ta’ rappurtar nazzjonali mniżżla f’Appendiċi V. Billi tirrapporta l‑effetti sekondarji tista’ tgħin biex tiġi pprovduta aktar informazzjoni dwar is-sigurtà ta’ din il-mediċina.


5.	Kif taħżen Azacitidine Mylan

It-tabib, l‑ispiżjar jew l‑infermier tiegħek huma responsabbli biex jaħżnu Azacitidine Mylan. Huma wkoll responsabbli biex jippreparaw u jarmu kwalunkwe Azacitidine Mylan mhux użat b’mod korrett.

Żomm din il-mediċina fejn ma tidhirx u ma tintlaħaqx mit-tfal.

Tużax din il-mediċina wara d‑data ta’ meta tiskadi li tidher fuq it-tikketta tal-kunjett u fuq il-kaxxa tal-kartun. Id-data ta’ meta tiskadi tirreferi għall-aħħar ġurnata ta’ dak ix-xahar.

Għal kunjetti magħluqa (qatt ma nfetħu) ta’ din il-mediċina – m’hemm l‑ebda kundizzjonijiet speċjali ta’ ħażna.

Meta tużah immedjatament
Ġaladarba s‑suspensjoni tkun ġiet ippreparata, din għandha tittieħed fi żmien siegħa.

Meta jintuża aktar tard
Jekk is-suspensjoni ta’ Azacitidine Mylan tiġi ppreparata billi tuża ilma għall-injezzjonijiet li ma jkunx tpoġġa fi friġġ, is-suspensjoni għandha titpoġġa ġo friġġ (2°C sa 8°C) immedjatament wara li tkun ġiet ippreparata, u tinżamm fil-friġġ għal massimu ta’ 8 sigħat.
Jekk is-suspensjoni ta’ Azacitidine Mylan tiġi ppreparata billi tuża ilma għall-injezzjonijiet li jkun inħażen fi friġġ (2°C sa 8°C), is-suspensjoni għandha titpoġġa ġo friġġ (2°C sa 8°C) immedjatament wara li tiġi ppreparata, u tinżamm fil-friġġ għal massimu ta’ 22 siegħa.

Is-suspensjoni għandha titħalla tilħaq it-temperatura tal-kamra (20°C – 25°C) sa 30 minuta qabel tingħata.

Jekk ikun hemm frak kbir fis-suspensjoni, din għandha tintrema.

Tarmix mediċini mal-ilma tad-dranaġġ jew mal-iskart domestiku. Staqsi lill-ispiżjar tiegħek dwar kif għandek tarmi mediċini li m’għadekx tuża. Dawn il-miżuri jgħinu għall-protezzjoni tal-ambjent.


6.	Kontenut tal-pakkett u informazzjoni oħra

X’fih Azacitidine Mylan
Is-sustanza attiva hi azacitidine. Kunjett ta’ trab wieħed fih 100 mg azacitidine. Wara r‑rikostituzzjoni b’4 mL ta’ ilma għall-injezzjonijiet, is-suspensjoni rikostitwita jkun fiha 25 mg/mL azacitidine.
Is-sustanza mhux attiva l‑oħra hi mannitol (E421).

Kif jidher Azacitidine Mylan u l‑kontenut tal-pakkett
Azacitidine Mylan hu trab għal suspensjoni għall-injezzjoni (trab għall-injezzjoni) abjad u hu fornut f’kunjett tal-ħġieġ li fih 100 mg ta’ azacitidine. Kull pakkett fih kunjett 1 jew 7 kunjetti.

Detentur tal-Awtorizzazzjoni għat-Tqegħid fis-Suq
Mylan Ireland Limited
Mylan Pharmaceuticals Limited
Damastown Industrial Park, 
Mulhuddart, Dublin 15,
DUBLIN, 
Ireland

Manifattur
APIS Labor GmbH
Resslstraße 9
Ebenthal 9065 
l‑Awstrija

Or 

Fundació Privada DauCarrer Lletra C De La Zona Franca. , 12-14
08040 Barcelona
Spanja

Or 

Drehm Pharma GmbH
Hietzinger Hauptstraße 37
Vjenna, 1130, l‑Awstrija

Or 

Viatris Mylan Germany GmbH
Benzstrasse 1, Bad Homburg
61352, Germanja
Għal kull tagħrif dwar din il-mediċina, jekk jogħġbok ikkuntattja lir-rappreżentant lokali tad-Detentur tal-Awtorizzazzjoni għat-Tqegħid fis-Suq:

	België/Belgique/Belgien
Viatris
Tél/Tel: + 32 (0)2 658 61 00

	Lietuva
Viatris UAB 
Tel: +370 5 205 1288


	България
Виатрис Майлан ЕООД
Тел.: +359 2 44 55 400

	Luxembourg/Luxemburg
Viatris
Tél/Tel: + 32 (0)2 658 61 00
(Belgique/Belgien)


	Česká republika
Viatris CZ s.r.o.
Tel: + 420 222 004 400

	Magyarország
Viatris Healthcare Kft.
Tel.: + 36 1 465 2100


	Danmark
Viatris ApS
Tlf: +45 28 11 69 32

	Malta
V.J. Salomone Pharma Ltd
Tel: + 356 21 22 01 74


	Deutschland
Viatris Healthcare GmbH 
Tel: +49 800 0700 800

	Nederland
Mylan BV
Tel: +31 (0)20 426 3300

	Eesti
Viatris OÜ
Tel: + 372 6363 052

	Norge
Viatris AS
Tlf: + 47 66 75 33 00


	Ελλάδα 
Viatris Hellas Ltd 
Τηλ: +30 2100 100 002

	Österreich
Viatris Austria GmbH
Tel: +43 1 86390


	España
Viatris Pharmaceuticals, S.L.
Tel: + 34 900 102 712

	Polska
Viatris Healthcare Sp. z o.o.
Tel.: + 48 22 546 64 00


	France
Viatris Santé
Tél: +33 4 37 25 75 00

	Portugal
Mylan, Lda.
Tel: + 351 214 127 200


	Hrvatska
Viatris Hrvatska d.o.o.
Tel: +385 1 23 50 599

	România
BGP Products SRL
Tel: +40 372 579 000


	Ireland
Viatris Limited
Tel: +353 1 8711600

	Slovenija
Viatris d.o.o.
Tel: + 386 1 23 63 180


	Ísland
Icepharma hf.
Sími: +354 540 8000

	Slovenská republika
Viatris Slovakia s.r.o.
Tel: +421 2 32 199 100

	Italia
Viatris Italia S.r.l.
Tel: + 39 (0) 2 612 46921

	Suomi/Finland
Viatris Oy
Puh/Tel: +358 20 720 9555


	Κύπρος
CPO Pharmaceuticals Limited
Τηλ: +357 22863100

	Sverige
Viatris AB 
Tel: +46 (0)8 630 19 00


	Latvija
Viatris SIA 
Tel: +371 676 055 80

	



Dan il-fuljett kien rivedut l‑aħħar f’{MM/ YYYY}

Sorsi oħra ta’ informazzjoni

Informazzjoni dettaljata dwar din il-mediċina tinsab fuq is-sit elettroniku tal-Aġenzija Ewropea għall-Mediċini: http://www.ema.europa.eu.

Dan il-fuljett huwa disponibbli fil-lingwi kollha tal-UE/ŻEE fis-sit elettroniku tal-Aġenzija Ewropea għall-Mediċini.

------------------------------------------------------------------------------------------------------------------------

It-tagħrif li jmiss qed jingħata biss għall-professjonisti tal-kura tas-saħħa biss:

Rakkomandazzjonijiet għal immaniġġjar sigur
Azacitidine Mylan hu prodott mediċinali ċitotossiku u, bħal fil-każ ta’ prodotti oħra potenzjalment tossiċi, għandha tintuża l‑kawtela meta timmaniġġja u tipprepara suspensjonijiet ta’ azacitidine. Il-proċeduri għall-immaniġġjar u rimi kif suppost ta’ prodotti mediċinali kontra l‑kanċer għandhom jiġu segwiti.

Jekk azacitidine rikostitwit imiss mal-ġilda, aħsel immedjatament u bir-reqqa bis-sapun u bl-ilma. Jekk imiss mal-membrani mukużi, laħlaħ bir-reqqa bl-ilma.

Inkompatibbiltajiet
Dan il-prodott mediċinali m’għandux jitħallat ma’ prodotti mediċinali oħrajn ħlief dawk imsemmija hawn taħt (ara “Proċedura tar-rikostituzzjoni”).

Proċedura tar-rikostituzzjoni
Azacitidine Mylan għandu jiġi rikostitwit b’ilma għall-injezzjonijiet. Iż-żmien kemm idum tajjeb il-prodott mediċinali rikostitwit jista’ jiġi estiż billi jiġi rikostitwit b’ilma għall-injezzjonijiet li jkun tpoġġa fi friġġ (2°C sa 8°C). Dettalji dwar il-ħażna tal-prodott rikostitwit qed jingħataw hawn taħt.

1.	L‑oġġetti li ġejjin għandhom jitlestew:
Kunjett(i) ta’ azacitidine, kunjett(i) ta’ ilma għall-injezzjonijiet, ingwanti kirurġiċi mhux sterili, biċċiet tat-tajjar bl-alkoħol, siringa(i) għall-injezzjoni ta’ 5 mL bil-labra (labar).
2.	4 mL ta’ ilma għall-injezzjonijiet għandhom jinġibdu ġos-siringa, filwaqt li taċċerta ruħek li tneħħi xi arja li tkun inqabdet ġos-siringa.
3.	Il-labra tas-siringa li jkun fiha l‑4 mL ta’ ilma għall-injezzjonijiet għandha tiddaħħal minn ġol-għatu tal-lastku tal-kunjett ta’ azacitidine segwita mill-injezzjoni tal-ilma għall-injezzjonijiet ġol-kunjett.
4.	Wara li jitneħħew is-siringa u l‑labra, il-kunjett għandu jiċċaqlaq bis-saħħa sakemm tinkiseb suspensjoni uniformi u mċajpra. Wara r‑rikostituzzjoni kull millilitru ta’ suspensjoni ser ikun fih 25 mg ta’ azacitidine (100 mg/4 mL). Il-prodott rikostitwit hu suspensjoni omoġenja u mċajpra, mingħajr agglomerati. Il-prodott għandu jintrema jekk ikun fih frak kbir jew agglomerati. Tiffiltrax is-suspensjoni wara r‑rikostituzzjoni għax dan jista’ jista’ jneħħi s‑sustanza attiva. Wieħed għandu jikkunsidra li hemm filtri f’xi adaptors, spikes u sistemi magħluqin; għalhekk sistemi bħal dawn m’għandhomx jintużaw għall-għoti tal-prodott mediċinali wara r‑rikostituzzjoni.
5.	It-tapp tal-lastku għandu jitnaddaf u tiddaħħal fil-kunjett siringa ġdida bil-labra. Imbagħad il-kunjett għandu jinqaleb ta’ taħt fuq, u jiġi aċċertat li t‑tarf tal-labra jkun taħt il-livell tal-likwidu. Imbagħad il-planġer għandu jinġibed lura biex jiġbed l‑ammont tal-prodott mediċinali meħtieġ għad-doża adattata, u jiġi aċċertat li titneħħa xi arja li tkun inqabdet ġos-siringa. Is-siringa bil-labra għandha mbagħad titneħħa mill-kunjett, u l‑labra tintrema.
6.	Labra ġdida għall-injezzjonijiet taħt il-ġilda (daqs ta’ 25‑gauge hu rakkomandat) għandha mbagħad titwaħħal b’mod sod mas-siringa. Il-labra m’għandhiex tkun purged qabel l‑injezzjoni biex titnaqqas l‑inċidenza ta’ reazzjonijiet lokali fis-sit tal-injezzjoni.
7.	Meta jkun meħtieġ iktar minn kunjett 1 il-passi kollha t’hawn fuq għall-preparazzjoni tas-suspensjoni għandhom jiġu ripetuti. Għal dożi li jkunu jeħtieġu iktar minn kunjett 1, id-doża għandha tinqasam b’mod ugwali eż., doża ta’ 150 mg = 6 mL, 2 siringi bi 3 mL f’kull siringa. Minħabba ż-żamma ta’ suspensjoni fil-kunjett u l‑labra, jista’ ma jkunx possibbli li tiġbed is- suspensjoni kollha mill-kunjett.
8.	Il-kontenut tas-siringa tad-dożaġġ għandu jerġa’ jsir f’suspensjoni mill-ġdid immedjatament qabel l‑għoti. It-temperatura tas-suspensjoni fil-ħin tal-injezzjoni għandha tkun ta’ madwar 20°C – 25°C. Biex tagħmel suspensjoni mill-ġdid, irrombla bis-saħħa s‑siringa bejn il-kefef ta’ idejk sakemm tikseb suspensjoni uniformi u mċajpra. Il-prodott għandu jintrema jekk ikun fih frak kbir jew agglomerati.

Ħażna tal-prodott rikostitwit
Għal użu immedjat
Is-suspensjoni ta’ Azacitidine Mylan tista’ tkun ippreparata immedjatament qabel l‑użu u s‑suspensjoni rikostitwita għandha tingħata fi żmien siegħa. Jekk tgħaddi iktar minn siegħa, is-suspensjoni rikostitwita għandha tintrema kif suppost u doża ġdida tkun ippreparata.

Biex jintuża aktar tard
Meta tirrikostitwixxi billi tuża ilma għall-injezzjonijiet li ma jkunx tpoġġa fi friġġ, is-suspensjoni rikostitwita għandha titpoġġa ġo friġġ (2°C sa 8°C) immedjatament wara r‑rikostituzzjoni u tinżamm fil-friġġ għal massimu ta’ 8 sigħat. Jekk il-ħin fil-friġġ ikun ta’ iktar minn 8 sigħat, is-suspensjoni għandha tintrema kif suppost u doża ġdida tkun ippreparata.

Meta tirrikostitwixxi billi tuża ilma għall-injezzjonijiet li jkun tpoġġa fi friġġ (2°C sa 8°C), is-suspensjoni rikostitwita għandha titpoġġa ġo friġġ (2°C sa 8°C) immedjatament wara r‑rikostituzzjoni u tinżamm fil-friġġ għal massimu ta’ 22 siegħa. Jekk il-ħin fil-friġġ ikun ta’ iktar minn 22 sigħat, is-suspensjoni għandha tintrema kif suppost u doża ġdida tkun ippreparata.

Is-siringa mimlija bis-suspensjoni rikostitwita għandha titħalla sa 30 minuta qabel l‑għoti biex tilħaq temperatura ta’ madwar 20°C‑25°C. Jekk jgħaddu iktar minn 30 minuta, is-suspensjoni għandha tintrema kif suppost u doża ġdida tkun ippreparata.

Kalkulazzjoni ta’ doża individwali
Id-doża totali skont l‑erja tas-superfiċje tal-ġisem (BSA) tista’ tkun ikkalkulata kif ġej:

Doża totali (mg) = Doża (mg/m²) × BSA (m²)

It-tabella li ġejja hi pprovduta biss bħala eżempju ta’ kif tikkalkula dożi individwali ta’ azacitidine li huma bbażati fuq valur medju tal-BSA ta’ 1.8 m².

	Doża mg/m²
(% tad-doża tal-bidu rakkomandata)
	Doża totali bbażata fuq il-valur BSA ta’ 1.8 m²
	Numru ta’ kunjetti meħtieġa
	Volum totali 
tas-suspensjoni rikostitwita meħtieġa

	75 mg/m² (100%)
	135 mg
	2 kunjetti
	5.4 mL

	37.5 mg/m² (50%)
	67.5 mg
	kunjett 1
	2.7 mL

	25 mg/m² (33%)
	45 mg
	kunjett 1
	1.8 mL



Metodu ta’ kif għandu jingħata
Azacitidine Mylan rikostitwit għandu jkun injettat taħt il-ġilda (daħħal il-labra f’angolu ta’ 45 – 90°) billi tuża labra 25‑gauge fil-parti ta’ fuq tad-driegħ, koxxa jew addome.

Dożi ta’ iktar minn 4 mL għandhom ikunu injettati f’żewġ postijiet separati.

Il-postijiet fejn tingħata l‑injezzjoni għandhom jinbidlu. Injezzjonijiet ġodda għandhom jingħataw mill-inqas 2.5 ċm mill-post ta’ qabel u qatt f’żoni fejn il-ġilda tkun ratba, imbenġla, ħamra, jew iebsa.

Rimi
Kull fdal tal-prodott mediċinali li ma jkunx intuża jew skart li jibqa’ wara l‑użu tal-prodott għandu jintrema kif jitolbu l‑liġijiet lokali.

